text:
Utuntu n'Utundi
Imurikagurisha Ribera I Dubai Ni Icyizere Cy’Ibihe Byiza Bya Nyuma Ya COVID-19
Mu minsi micye ishize, muri Leta zunze ubumwe z’Abarabu hafunguwe imurikagurisha ryitezweho kuzahuza abantu barenga miliyoni 25 baturutse hirya no hino ku isi. Ni icyo gikorwa cy’ubucuruzi n’ubusabane mpuzamahanga kibaye kuva COVID-19 igeze ku isi mu mpera z’umwaka wa 2019. Ababikurikirana bemeza ko ari ryo riri gutegurira abantu gusubira mu buzima busanzwe.
Uwajya i Dubai ahari kubera ririya murikagurisha, yahasanga abantu b’amabara y’uruhu, imico n’amadini bitandukanye, bamwe batetse, abandi bacuranga, abandi bakina imikino itandukanye.
Barimo abafite impano zihebuje ndetse n’ubwenge bufitwe na bacye mu batuye isi kandi biteguye kubusangiza abandi.
Muri iki gihe i Dubai hateraniye abantu baturutse mu bihugu 192, aba bagabo, abagore, abana, inkumi n’abasore bakazagurira cyangwa bakagurishiriza ibicuruzwa muri Dubai mu gihe cy’amezi atandatu.
U Rwanda narwo ruhafite icyumba rumurikiramo ibyo rwahanze.
Perezida Paul Kagame aherutse kuhasura, abashinzwe ibihamurikirwa bamutembereza ahantu hose u Rwanda ruzamurikira ibyarwo.
Abari muri ririya murikagurisha bafite amahirwe yo kureba aho robots zibyina ubwazo cyangwa zikabyinana n’abantu.
Izi robots ziri kubyina umuziki wanditswe n’umuhanzi wa kera ukomoka mu Budage witwaga Ludwig van Beethoven.
Mu gihe bamwe bari mu nzu mberabyombi zitamirije amabara ya cyami ni ukuvuga umuhondo wa zahabu, umutuku w’icyubahiro, ibara rya emeraude n’andi, hanze yazo muri metero nke hari imihanda iri gutambukwamo n’abantu bari mu myiyereko yerekana imico y’iwabo, ibyo bita festivals.
Ntibicira aho kuko hari abandi bateraniye mu zindi nzu ziteye nk’ibyumba bya Kaminuza zikomeye byigirwamo n’abahanga mu by’ikirere, aho bari gusobanurirwa ibyo ibigo runaka byakoze birimo ‘imashini zitekereza’ nk’abantu, abandi bateze amatwi abahanga bari kubasobanurira imikorere n’imikoranire y’ibiyega mu kirere.
Ibiyega( biva ku nshinga: kuyega, to move) mu kirere birimo inyenyeri, imiyaga, ivumbi, ibitare, imibumbe, imvura(zitandukanye n’iz’amazi tubona ku isi) n’ibindi.
Ibi hamwe n’ibindi bigize icyo bita universe, isanzure mu Kinyarwanda nyacyo!
I Dubai hubatswe ibyumba 200 bigenewe kumurikirwamo ibyo abatuye isi bahanze mbere ya COVID-19 na za Guma mu rugo ndetse na nyuma y’izi Guma mu rugo.
Iyo ufashe nk’icyumba u Bwongereza buri kumurikiramo ibyo bwahanze, usanga ari igihangano kihariye.
Ni icyumba cyahanzwe n’itsinda ry’abakora mu kigo cy’abubatsi kitwa Es Devlin Studio, Avantgarde na Veretec.
Bagikoze k’uburyo umushyitsi ugisuye ahita abona ibitekerezo by’umuhanga mu bugenge w’Umwongereza wapfuye witwa Stephen Hawking bikubiye mucyo yise ‘Breakthrough Message’ asobanura uko abantu bazaba babayeho ubwo bazatangira gutura ku kwezi cyangwa kuri Mars.
Umuhanga mu bwubatsi wo muri Espagne witwa Santiago Calatrava yahimbye inyubako imurikirwamo n’abo mu gihugu cya Leta zunze ubumwe z’Abarabu, icyo cyumba kikaba gishushe nk’igisiga cya kagoma.
Izi ni ingero nke z’inyubako zidasanzwe ziri kumurikirwamo ibyakozwe n’abatuye isi n’ubwo batorohewe na COVID-19 guhera mu mwaka wa 2019.
Mu magambo avunaguye, iyo urebye uko ririya murikagurisha riteguye, ubona ko byari bikwiye ko riba muri iki gihe aho abantu bari kwivana mu ngaruka za COVID-19.
Nyuma y’igihe kirekire abantu barakuwe umutima na COVID-19, ubu noneho bashobora guhura bakaganira, bakidagadura, bakubaka ubucuti.
Expo 2020 Dubai ije ari igihozo ku batuye isi batiyumvishaga ko inzira zahuzaga isi mbere ya COVID-19 zizongera kuba nyabagendwa.


c: text/html

text:
Abantu bo mu majyaruguru ya Kenya bakubiswe n’inkuba baguye gitumo abo batakekeragaho bene ayo mahano.Umwuzukuru na nyirakuru bari biturije mu buriri nk’umugabo n’umugore.Uwo mukecuru w’imyaka 72,we nta soni byari bimuteye kuryamana n’umwuzukuru we utarengeje imyaka 20.
Abaturanyi bamubajije icyabimuteye abahindura urw’amenyo ngo birengagije ko amaboko ye hari aho atakikora!Ngo umwuzukuru nta kibi yakoraga uretse kumufasha kwikiza insya(poils pubiens).Abari aho bose bicwa n’inkwenene.
Bahise badukira umusore,ariko we ntiyabahisha.Ngo abikora uko nyirakuru abimusabye.Kandi ngo bitangirira no mu mvugo,kuko hari ubwo abivuga n’ababyeyi bumva ngo « umugabo wanjye uyu munsi arandaza« ,bo ntibasobanukirwe,bakibwira ko ari amashyengo.
Nk’uko tubikesha ikinyamakuru http://www.imatin.net, ngo ibyo bikunze kubaho mu bihe by’iminsi mikuru.Igishimisha uyu musore ni uko iyo barangije,uwo « mucuti we » amubwira ngo « urakoze mugabo mwiza. » Akemeza ko ari nta mukobwa n’umwe uramubwira amagambo nk’ayo nyuma y’igikorwa nk’icyo.
Gusa,iki kinyamakuru ntikivuga niba uyu mukecuru yararezwe gufata abana, cyangwa niba hari ibihano umuryango wamugeneye.Ese ababyeyi b’uyu musore bazabyitwaramo gute?Rwacibwa n’uwaba azi neza niba mu mico yabo habamo kirazira!
None iminsi mikuru yaba iduhemukira,hafi no kuduhekura?
By P.B

robotstxt: allowed

filter: keep


text:
Ababitsa muri SACCO bagiye gushyirwa igorora
Imirenge SACCO igiye guhuzwa ishyirwemo umurongo wa interineti kuburyo umunyamuryango wazo azajya abasha gukoresha konti ye aho ari hose mu Rwanda.
Habumugisha Jean de la Paix, umukozi w’ikigo cy’igihugu gishinzwe amakoperative (RCA) ahamya ko mu kwezi kwa Nzeli 2017, ibigo byose bya SACCO bizaba byarangije guhuzwa no gushyirwamo interineti ituma bikoresha ikoranabuhanga.
Ahatagera umuyoboro wa interineti yihuta ya “Fible optique” bazajya bakoresha interineti itangwa n’amasosiyeti y’itumanaho akorera mu Rwanda.
Tariki ya 20 Werurwe 2017, ubwo Habumugisha yagiranaga ibiganiro n’abayobozi b’imirenge SACCO yo mu Karere ka Kamonyi yavuze ko imirimo yo guhuza za SACCO igeze kure.
Agira ati “Muri SACCO, imibare yose yarangije gushyirwa muri mudasobwa, igisigaye ni ukubihuza. SACCO zose zizahurizwa mu karere, hanyuma hakorwe icyitwa SACCO y’akarere.”
Abanyamuryango ba SACCO bavuga ko iyo mikorere mishya ya SACCO izabafasha cyane kuko mbere byabagoraga gukoresha konti zabo; nkuko Mukamana Seraphine, umunyamuryango wa SACCO ya Musambira abisobanura.
Agira ati “Icyaburaga mu Murenge SACCO ni serivisi ubona zitihuta kubera gukoresha amafishi cyangwa se kuba uri ahandi wakenera kubikuza amafaranga yawe bikagusaba kugaruka mu murenge wafatiyemo agatabo.”
Nyandwi Valens, Perezida w’inama y’ubutegetsi ya SACCO ya Nyarubaka avuga ko bizatuma abanyamuryango babasha kwaka inguzanyo z’amafaranga menshi.
Agira ati “Nk’uwifuza kwaka inguzanyo igera kuri Miliyoni 20FRW, azajya yiyambaza SACCO y’akarere. Mu murenge ntabwo twarenzaga Miliyoni 7 FRW”.
Kuva mu mwaka wa 2009 ibigo by’imari by’Umurenge SACCO bitangiye gukora, biracyakoresha amafishi kuko nta koranabuhanga ryari ryabigeramo.


text:
Amashanyarazi
Niba uri umukoresha wa nyuma wo gushakisha polymers kubikorwa bya OEM inshinge zitanga uruganda, ni ubuhe buryo SIKO yaguha?
SIKO 'Ibisubizo nibyiza
1, Ukurikije ibicuruzwa byawe, ibyifuzo bya tekiniki nibisabwa mubidukikije, SIKO izasaba ibikoresho bishobora kuba byiza hamwe nigiciro cyiza, mugihe hagati yo gutanga urupapuro rwa tekiniki kugirango rusuzumwe (kimwe cyangwa byinshi nkukurikije icyifuzo)
2, Abakiriya imbere igenzura ryambere no kwemeza kubiciro nibipimo bya tekiniki
3, Abakiriya barashobora kubaka itsinda ryitumanaho ryakazi ukoresheje imeri cyangwa APP kumurongo (whatsapp, wechat, skype nibindi) hagati yabakiriya - SIKO - utanga inshinge
4, Byihuta byikigereranyo cyo gushushanya mumahugurwa yabatanga isoko, SIKO irashobora kohereza injeniyeri kugirango ifashe ibizamini kurubuga nibiba ngombwa.
5, Abakiriya bagenzura ibicuruzwa bibumbabumbwe, Niba byemejwe, bazajya mubikorwa rusange intambwe ku yindi, niba bitemewe, tuzafatanya gushakisha impamvu no kongera gutegura indi nzira, SIKO izatanga icyitegererezo cya kabiri vuba, kandi subiramo inzira nimbaraga nziza kugeza intsinzi igeragezwa ryemewe
6, Nyuma yibikoresho byageragejwe neza kandi byatoranijwe, hari uburyo bubiri bwo kugura, abakiriya bagura biturutse kuri SIKO, cyangwa abakiriya bagena ibicuruzwa bitanga ibicuruzwa kugirango bagure muri SIKO.
7.
8, SIKO izavugurura igiciro cyibikoresho bigezweho buri kwezi, kandi ifashe abakiriya gusobanuka neza gusobanukirwa uko ibintu bimeze no kugenzura ibiciro byibikoresho.
9, Igipimo Cyuzuye Igenzura


text:
Ntihigeze kubaho uburyo bworoshye bwo gutegura amafunguro aryoshye kurenza gukoresha urusenda, iki kiribwa gikoreshwa mu mafunguro atandukanye kandi rugira intungamubiri z’ingenzi dukenera mu mibereho ya buri munsi.
Urusenda rukoreshwa mu gikoni nk’ikirungo cyo kongera uburyohe ariko si ibyo gusa, ahubwo inzobere mu mirire bavuga ko rufite intungamubiri nyinshi ndetse rurinda uburwayi butandukanye.
Joseph Uwiragiye, umuyobozi w’ishami rishinzwe imirire mu Bitaro bya Kaminuza bya Kigali (CHUK), avuga ko urusenda ari isoko ya vitamine C.
Yakomeje avuga ko urusenda rubisi rukungahaye kuri vitamine C kurusha ibindi biribwa, ikaba ingenzi mu kongera ubudahangarwa bw’umubiri. Urusenda kandi rugira vitamine A igira umumaro wo kurinda amaso kwangirika.
Emmy Ntamanga, umujyanama mu bijyanye n’imirire mu mujyi wa Kigali, avuga ko urusenda ruzwi cyane kubera ubushobozi bwo kuzamura uburyohe bw’ifunguro iryo ariryo ryose.
Avuga kandi ko ari ngombwa kumenya ko urusenda rurimo vitamine K1, izwi nka phylloquinone. Vitamine K1 ni ingenzi mu gutembera kw’amaraso, gukomeza amagufwa no kunoza imikorere y’impyiko.
Emmy akomeza avuga ko vitamine K1 igira uruhare runini mu kwinjiza calcium mu magufwa bityo ikaba ingenzi mu mikurire myiza y’amagufwa.
Ntamanga avuga ko urusenda rukungahaye kuri beta karotene na antioxydants zunganira umubiri kandi zifasha mu kurwanya ibicurane na grippe.
Urusenda rurimo potasiyumu; avuga ko uyu ari umunyu ngugu w’ingenzi ukora imirimo itandukanye, harimo no kugabanya ibyago byo kurwara umutima.
Potasiyumu kandi ifasha mu kuringaniza amatembabuzi mu mubiri no gukweduka kw’imikaya (muscles).
Ubushakashatsi bwerekanye kandi ko urusenda rushobora kugabanya umuvuduko wamaraso bigatuma wumva udashonje.
Mu rusenda habamo Capsaicin ishobora no guhindura intungamubiri mu mubiri kugira ngo irwanye ibinure.
Capsaicin rero ni bumwe mu buryo bwuzuye bwo kugabanya ibiro bityo umuntu agaca ukubiri n’indwara ziturutse ku mubyibuho ukabije.
Muri macye kurya urusenda ni ingenzi mu buzima bw’umuntu kuko rwuzuyemo intungamubiri zitandukanye kandi rukagira umumaro wo kurinda indwara zimwe na zimwe, kubw’ibyo urusenda ntirukwiye kubura mu ifunguro ryawe cyeretse ubaye ufite ubundi burwayi butakwemerera kururya.
Source: The New Times
[email protected]


text:
Ubuhinzi, kimwe n’indi mirimo ibyara inyungu, bukorwa hagamijwe guteza imbere nyirabwo, gusa bamwe mu babukora baracyabubona nk’ubugamije guhaza imibereho mu rugo gusa hatitawe ko bwaba n’isoko y’ubukire, bityo ntibagire ibaruramara ribafasha kumenya niba ibyo basaruye bibungukira cyangwa bibagusha mu gihombo.
Nsengiyaremye Felicien, wo mu murenge wa Kabaya mu karere ka Ngororero, ni umuhinzi w’ingano uvuga ko azihinga nko kuri m50 kuri m50, mu kubara inyungu avuga ko agereranya, agira ati “Oya ntabwo nirirwa nandika ibyo nakoresheje mpinga n’ibyo nsaruye, ndagereranya nkabona nshoye nk’amafaranga ibihumbi 100, najya kubona nkabona nsaruye nk’ibihumbi 150”.
Nsengimana Jean d’Amour uhinga ingano ku buso bwa ha 2, we avuga ko akora ibarurishamibare ari nabyo byamufashije kugera kuri byinshi dore ko atunze umuryango we akagira na moto agendaho byose akesha ingano.
Abahinzi bavuga ko ingano zihinze ku ma terasi zitanga umusaruro mwinshi kandi mwiza kurusha izahinzwe ku yindi mirima
Twashatse kumenya uko iki gihingwa cyerera iminsi 120 kimwungukira, Nsengimana avuga ko ikiro kimwe cy’imbuto y’ingano kivamo ibiro 10 byeze, gusa n’ubwo yatangiye avuga ko amafaranga 400 bahabwa ku kiro cy’ingano zeze ari make, yagezeho avuga ko ari ukutanyurwa kw’abaturage kuko mu mibare akora nta na rimwe aragwa mu gihombo, gusa akavuga ko baguriwe nibura ku mafaranga 600 ku kiro byarushaho kubateza imbere.
Nsengimana avuga ko gukora ibaruramari byamufashije gutezwa imbere n’ubuhinzi akora
Uretse Nsengimana kandi, abandi bahinzi twaganiriye muri aka gace bavuga ko batajya bandika ibyo bakoresheje mu buhinzi, bityo ntibiborohere kumenya neza niba ibyo bashoye barabigaruje.
Abahanga mu by’imari bavuga ko ukoze igikorwa gisaba igishoro akwiye kugira aho yandika ibyo yakoresheje byose, bikazamufasha kumenya neza niba akora yunguka cyangwa ahomba, niyo mpamvu umuhinzi nawe akwiye kwandika ibyagiye ku buhinzi bwe nk’ubukode bw’ubutaka (niba akodesha), ayo yaguze ifumbire, abakozi (nawe yibariyemo niba yarafatanyije nabo), imiti, imbuto n’ibindi byose yakoresheje ahinga, atera, abagara anita ku musaruro, ibi byose akazabifata akabikura mu giteranyo cy’amafaranga akuye mu musaruro wose (n’ibyo asize byo kurya mu rugo akabibarira amafaranga kugirango amenye agaciro k’umusaruro wose).
Akarere ka Ngororero ni kamwe mu turere tw’u Rwanda dufite umusaruro ushimishije w’ingano ugera kuro toni 3.5/ha, kanateye intambwe yo guhuza ubutaka abaturage bagahinga igihingwa kimwe cy’ingano mu misozi myiza iberwa n’amaterasi bahingaho izo ngano.


text:
Musanze: Bifuza kubakirwa ibiro by’Umurenge n’Utugari bisimbura ibishaje
Abaturage bo mu Murenge wa Gashaki mu Karere ka Musanze, bifuza kubakirwa ibiro by’Umurenge n’iby’Utugari bishyashya, cyangwa inyubako bisanzwe bikoreramo zikavugururwa ku rwego rujyanye n’igihe; kuko bakomeje kubangamirwa n’imitangire ya serivisi bitewe n’uko zishaje kandi ari ntoya.
Umurenge wa Gashaki ugizwe n’Utugari tune; harimo Akagari ka Mbwe, Muharuro, Kivumu n’Akagari ka Kigabiro. Abakenera serivisi zitangirwa kuri utwo Tugari kimwe n’izitangirwa ku Murenge, bemeza ko kuba bikorera mu nyubako zishaje bibadindiza.
Mukamanzi Epiphanie yagize ati: “Iyi nyubako y’Umurenge wacu wa Gashaki, kuba ishaje kandi ari na ntoya biratubangamiye cyane. Nk’ubu hari igihe tuza kwaka serivisi, ugasanga twabuze aho kwicara cyangwa aho duhagarara kubera ukuntu ari ntoya. Iyi nyubako uyirebeye inyuma cyangwa imbere, yose irashaje cyane, mbese ntikijyanye n’igihe nk’uko iz’indi Mirenge bimeze. Turasaba ko natwe batwubakira ahasobanutse twajya tujya kwakira serivis tutikandagira”.
Ntirenganya Jean Pierre wo mu Kagari ka Mbwe, agira ati: “Ibiro by’Akagari kacu, umuyaga uherutse guhuha ari mwinshi, isakaro ry’igice kimwe cy’iyo nyubako rirasambuka. Nawe wibaze ukuntu bigenda mu gihe cy’imvura cyangwa izuba ryinshi, serivisi ni uguhagarara. Muri make ni ibiro bidasobanutse, ari na yo mpamvu twifuza ko Leta yadutiza imbaraga, ikatwubakira ibindi bishya, cyangwa ibi bisanzweho ikabivugurura”.
Umuyobozi w’Akarere ka Musanze, Ramuli Janvier, agaragaza ko aka Karere kagifite ikibazo cy’inyubako z’Imirenge, zitakijyanye n’igihe, ariko urugendo rwo kuzisimbuza izubatswe mu buryo bugezweho, rukaba rugikomeje.
Yagize ati: “Uretse inyubako z’Imirenge ya Kinigi na Cyuve, ziherutse kuzura, zubatswe mu buryo bugezweho bw’amagorofa ageretse; muri rusange, Akarere ka Musanze turacyafite ikibazo cy’inyubako z’ibiro by’Imirenge zishaje. Kandi uretse n’ibyo, n’izo Akarere gakoreramo, na zo ubwazo zirashaje cyane, ku buryo bisaba kuzazisenya burundu, tukazisimbuza izindi nshyashya, zijyanye n’icyerekezo”.
Yungamo ati: “Uyu Murenge wa Gashaki, kimwe n’indi Mirenge bigaragara ko ikorera mu nyubako zishaje, duteganya ko uko ubushobozi buzagenda buboneka, tuzabyubaka. Ntabwo twavuga ko ari ikintu tuzakora mu munsi umwe cyangwa umwaka umwe, ariko biri muri gahunda dufite y’icyerekezo cy’igihe kiri imbere. Twasaba abaturage ko mu gihe bitarakorwa, baba bategereje bihanganye, kuko bashonje bahishiwe”.
Yabwiye abarimo n’abakozi, ko mu gihe ibi bitarakorwa, badakwiye gutezuka ku guha ababagana serivisi zinoze. Uretse inyubako z’ibiro by’Imirenge, irimo uwa Kinigi, Cyuve, Rwaza, Nyange na Nkotsi zubatswe nyuma ya Jenoside yakorewe Abatutsi; inyubako z’ibiro by’Imirenge harimo uwa Muhoza, Kimonyi, Gataraga, Busogo, Muko, Remera, Gashaki, Musanze, Gacaca, Shingiro; zo ni izubatswe mbere ya Jenoside yakorewe Abatutsi.


text:
Inzira yamugejeje muri iki gihugu ntisanzwe ndetse kuri we avuga ko ibyamubayeho byavamo isomo ku bakiri bato cyangwa urubyiruko bagenzi be bafite imitekerereze nk’iyo yari afite mu kubyiruka kwe.
Murengezi yahoze ari umwe mu bafite izina mu ruganda rw’abanyamideli mu Rwanda ndetse yanabaye umukinnyi w’Ikipe y’Igihugu ya Rugby. Igihe cyarageze aratoroka, yerekeza i Burayi mu buryo bunyuranyije n’amategeko.
Mu buhamya bwe abara inkuru y’umwaka yamaze mu nzira ndetse n’uko Umugabane w’u Burayi wamwakiriye inabi nyamara yari awitezemo amakiriro.
Yatorotse azi ko agiye gukirira i Burayi asanga yaribeshye
Murengezi iyo muganira ubona amarira yenda gushoka ku matama, impamvu nta yindi aba yibutse urugendo rw’umwaka yamaze ashaka uko agera i Burayi.
Mu 2018 Murengezi avuga ko ari bwo yafashe icyemezo cyo kuva mu Rwanda atekereza ko agiye gushakira ubutunzi i Burayi nk’uko inshuti ze zari zabimwijeje.
Ati “Nk’urundi rubyiruko rwinshi tuba twibeshya ko iyo ugiye i Burayi uhita ukira, nanjye ni ko nibwiraga icyo gihe mpita mfata icyemezo cyo kugenda. Icyakora kuko nta byangombwa nari mfite byansabaga kunyura inzira zigoye.”
Murengezi yavuze ko byamusabye icyumweru mu nzira anyura mu bihugu bine kugira ngo agere mu Bufaransa.
Uru rugendo rw’umwaka arubara nk’inzira ubundi yamuganishaga ku rupfu. Yagize ati “Mu bo twari kumwe hari abafuye, icyakora ndashima Imana ko njye nabayeho.”
Muri uru rugendo Murengezi avuga ko hari aho yageze akajya akora imirimo irimo n’ubukarani ndetse n’ubuzunguzayi kugira ngo iminsi yicume.
Nubwo atifuje guhishura ibihugu yanyuzemo mbere yo kugera i Burayi, Murengezi avuga ko yahagiriye ubuzima bubi bikabije.
Nyuma y’urugendo ruvunanye yasanze yaribeshye ku buzima bw’i Burayi
Murengezi wahingukiye i Paris mu Bufaransa yahishuye ko yasanze yaribeshye ku buzima yatekereje ku Mugabane w’i Burayi.
Aha yavuze ko akihagera yasanze bigoye kuhaba udafite ibyangombwa kuko n’amazi yo kunywa utapfa kuyabona utayaguze.
Yakomeje ati "Ibaze rero ko nari mvuye i Kigali maze kwiyubakira ubuzima yaba muri Rugby no kumurika imideli, byarangoye cyane.”
“Byageze ku rwego mbura n’aho kurara, ndibuka ko namaze nk’amezi atatu ndara ku muhanda nta cumbi ndabona.”
Icyakora nyuma yo kubona ibyangombwa, Murengezi yatangiye gushaka imirimo anaboneraho kwimukira muri Lille aho asigaye ari umutoza wa siporo ngororamubiri n’umushabitsi mu buzima busanzwe.
Inama ku rubyiruko…
Murengezi nyuma y’inzira y’inzitane yanyuzemo yiyemeje kugira inama abakiri bato ndetse n’urungano rwe rushobora kuyoba nk’uko byamugendekeye.
Mu kwigisha urungano n’abato kuri we, Murengezi yatangiye kwandika igitabo cy’urwo rugendo rusharira yanyuzemo.
Yagize ati “Kugeza ubu nashinze sosiyete yo gufasha abahanzi nise ‘Bombastic Music’ nyinshi mu ndirimbo abahanzi tuzajya dukorana bazajya basohora zizajya ziba ziganjemo izifite ubutumwa bufite aho buhuriye n’ubuzima nanyuzemo ndetse n’ibindi.”
Murengezi yagiriye inama urubyiruko ko rudakwiye kumva ko i Burayi ari ahantu ho gukirira mu buryo bworoshye.
Ati “Benshi bibeshya ko nibagera inaha bazahita babona ubutunzi, ntabwo aribyo. Biba byiza kuhaza uzi neza ibyo ugiyemo ndetse ufite n’uburyo uzabigeraho.’’
Murengezi yasabye urubyiruko kumva neza ko nta heza hashobora kuruta igihugu cyabo cy’amavuko.
Yakomeje ati “Erega aho ariho hose wahabonera ubuzima, hano nzi abantu benshi bavuye mu Rwanda bakomeye ariko basigaye ubuzima bwarabagoye kubera kwizera ko u Burayi ari ijuru.”
Indirimbo ’Amahanga arahanda’ ibara inkuru yenda gusa n’iyo Murengezi yanyuzemo


text:
Iburasirazuba: Abayobozi basabwe gufatanya mu gukemura ibibazo by’abaturage
Abayobozi mu nzego z’ibanze mu Ntara y’Iburasirazuba, basabwe kwisuzuma bakareba ko ibyo abaturage bari babategerejeho babatora babishyira mu bikorwa, ariko bakanarushaho gushyira hamwe mu kubakemurira ibibazo.
Babisabwe na Minisitiri w’Ubutegetsi bw’Igihugu, Gatabazi Jean Marie Vianney kuri uyu wa Kane tariki ya 22 Nzeli 2022, ubwo yaganiraga n’abayobozi b’iby’ibyiciro bitandukanye mu nzego z’ibanze mu Ntara yose, ndetse n’abafatanyabikorwa kuri gahunda zitandukanye zigamije kwihutisha iterambere n’imibereho by’umuturage.
Minisitiri Gatabazi yabwiye aba bayobozi ko hari intambwe imaze guterwa, ariko ko urugendo rukiri rurerure mu kugera ku cyerekezo cy’u Rwanda, maze asaba buri muyobozi gukora mu buryo budasanzwe mu gukemura ibibazo by’abaturage no kubageza ku iterambere.
Yagize ati “Zirikana ko ibyo ukora byose mu kazi ushinzwe ubikora mu izina rya Perezida wa Repubulika, bityo ukore nk’uko abyifuza. Twegere abaturage, tubahe serivisi nziza, tubakemurire ibibazo, nibwo uzaba koko washyashyaniye umuturage.”
Yabasabye kandi kwisuzuma bakareba niba ibyo abaturage bari babatezeho babatora, aribyo barimo kubona ariko nanone bagashyira hamwe mu gukemurira abaturage ibibazo.
Ati “Iyi nama kandi itume mwisuzuma murebe niba ibyo abaturage bari babitezeho mu gihe babatoraga ari byo barimo kubona, niba koko murimo gushyashyanira umuturage. Uko turi hano twese duhagarariye Guverinoma imwe, tugomba gushyira hamwe mu gukemura ibibazo abaturage bafite.”
Minisitiri Gatabazi kandi yasabye abayobozi gukoresha ikayi y’ibibazo by’abaturage igomba kwandikwamo na buri rwego uko ikibazo cyakemuwe.


text:
Abari abazunguzayi barasabwa kwishyira hamwe kugira ngo babone igishoro
Abari abazunguzayi mu mihanda itandukanye mu Murenge wa Remera mu Mujyi wa Kigali, barasabwa kwishyira hamwe bagatangira kwizigamira kugira ngo babone igishoro gihagije.
Umunyamabanga Nshingwabikorwa w’Umurenge wa Remera, Deo Rugabirwa, avuga ko gahunda ihari mu mujyi wa Kigali ari ugukura abazunguzayi mu mihanda bakajya gukorera ahantu hazwi.
Abagera kuri 52 bahawe inzu yo gucururizamo iherereye muri uwo murenge hafi y’ahahoze SAR Motors, batangira ibikorwa byabo by’ubucuruzi buciriritse.
Abasaba kandi gutangira kwizigamira babicishije mu bimina, ndetse bakibumbira muri za koperative kuko aribwo buryo bwabafasha kujya bizigamira bakagurizanya.
Rugabirwa ati “Nuwashaka kubafasha yabona aho ahera igihe bishyize hamwe”.
Arongera ati “Aba bazunguzayi bakwiye gufatira urugero rwiza kuri bagenzi babo babanje kuvanwa mu muhanda bakorera hafi yo kwa Ndori, kuko batangiriye kuri bike ariko ubu bakaba bamaze gutera imbere kubera kwishyira hamwe, babinyujije mu matsinda yo kubitsa no kugurizanya”.
Bamwe mu bazunguzayi bavuga ko kuba Leta yarabahaye isoko ryo gucururizamo ari ikintu cyiza yabakoreye, kuko bari basanzwe bahura n’ibibazo byinshi byo gufatwa bakajyanwa i Gikondo ahazwi nko kwa Kabuga kubera kwirirwa bazererana ibintu mu muhanda.
Esperence Niyotwagira ni umwe mu bahawe ikibanza cyo gukoreramo, avuga ko ari ikintu cyiza Leta yabakoreye kuko babahaye n’igihe kingana n’umwaka batishyura ubukode.
Ati “Turimo kugerageza gukora n’ubwo igishoro ari gito cyane, ariko wenda reka twizere ko tuzamenyera tukabona abatugurira”.
Muri uyu murenge abagera kuri 331 bamaze kubonerwa aho gukorera hatandukanye, Leta irateganya no kubashakira igishoro kugira ngo itere inkunga ubucuruzi bwabo.


text:
Illuminati
Ubundi Illuminati biva ku ijambo ry’ikilatini illuminatus bivuga ‘umurikiwe’ cyangwa ushagawe n'urumuri, illuminati rikaba riri mu bwinshi (pluriel, plural). Abantu bose bavuga amateka ya Illuminati bemeza ko ari agatsiko k’ibanga (secret society) kashinzwe na Adam Weishaupt wari umwarimu muri Kaminuza ya Ingolstadt muri Bavière (Bayer) mu Budage, hari tariki 1 Gicurasi 1776.
Kuvuga kuri Illuminati ni ibintu bitoroshye byasaba kwandika ibitabo kandi n’ubundi byarakozwe, ndetse bimwe na bimwe twarabisomye, cyane cyane The 13 Satanic Bloodlines of Illuminati cya Fritz Springmeier na Cosmic Trigger: the Final Secret of The Illuminati cya Robert Anton. Kugirango umenye Illuminati kandi, bisaba kuba uzi ibindi bintu byinshi byerekeranye n’udutsiko tw’ibanga (secret societies), bityo bikaba biri bunsabe kugenda nsa nk’utandukira gato ngende mvuga kuri utwo dutsiko tundi.
Uwo mugabo yari asanzwe ari mu muryango wa Freemasonry (Franc-maçonnerie) uyu ukaba ari umuryango n'ubu ukiriho, uhuza abantu batandukanye bahuriye ku ibanga ubwabo bazi bonyine, gusa ikizwi nuko badasenga Imana, ahubwo bemera uwo bita Umwubatsi Mukuru w’Isi (Le Grand Architecte de l’univers). Ibi abakristu bakaba babifata nko gusenga Shitani. Icyo twababwira nuko Freemasonry idashingiye ku idini, kuko habamo abakristu, abayisilamu n’abo mu yandi madini.


text:
Inyigisho y’Icyumweru cya IV cya Adiventi
Amasomo matagatifu: Iz 7,10-14; Za 23; Rm 1,1-7; Mt 1,18-24.
Imbaraga za muntu, ingabo na politiki ntibitanga umukiro urambye
Isomo rya mbere riratwereka uwo dukwiye kwiringira no gushingiraho amizero n’umukiro byacu. Imana yonyine niyo ikwiye kwizerwa. Uyicungiraho ntazakorwa n’isoni. Umwami Akhazi yari yugarijwe n’amahanga yashakaga kumunyaga ubwami bwe, kumuhirika no kumwigarurira. Yigira inama yo gushakisha amaboko n’inkunga mu bindi bihugu by’ibihangange byo mu gihe cye. Nibwo umuhanuzi Izayi amwihanangirije amubwira ko akwiye gufungura ubwenge bwe, agasoma mu mateka arimo ibimenyetso n’ugushaka kw’Imana. Aramubwira ko kwiringira abanyamaboko b’iyi si, agatera Imana umugongo, bitazamubuza gutsindwa. Byarabaye, ntiyatinda kubona ko yibeshye, mu mwaka wa 732 (mbere ya Yezu) abanyasiriya basenya Yeruzalemu, bamukuraho nabi ndetse bigarurira igihugu cyose. Izayi yahamagariye umwami Akhazi kwiringira Imana, akaba ariyo acungiraho aho kwizera imbaraga za muntu. Umurwa mukuru w’umwami ari wo Yeruzalemu uzakizwa no kwiringira Imana.
Umuhanuzi yatanze ikimenyetso kerekana ko Imana ariyo mukiza: ati Imana izaza kwitegekera, wowe mwami Akhazi birakuyobeye. Umwari agiye kuzasama inda, akazabyara umwana w’umuhungu uzitwa Emanuweli: “Imana turi kumwe”.
Ni byo koko Imana izanyaga abiyita abanyamaboko, ibikomangoma n’ibihangange. Ibi byose izabihangamura, ihananture abategetsi bakomeye ku ntebe zabo, maze izakuze ab’intamenyekana nka Bikira Mariya. Imana izakubitisha abagome ijambo rityaye, yewe n’uruhinja ruzavuka ruzatangira gutitiza ba Herodi kandi ruzaba rutaratobora ngo ruvuge. Muri make, amaza ya Nyagasani azahindaganya Sekibi, amwirukane mu bantu kandi acishe bugufi abayobotse uwo mwami w’ikinyoma n’umwijima.
Intwaro z’Uje mu izina rya Nyagasani
Intwaro uzavuka azakoresha yivuna umwanzi w’abantu n’umwanzi w’Imana turazizi: ukwishisha bugufi yigerekaho ubukene bwa muntu kugira ngo adukungahaze ku bumana bwe. Izindi ntwaro: guha Inkuru Nziza abakene, kubohora imbohe azibabarira ibyaha kandi agacagagura iminyururu yari iziboshye, guhumura impumyi zikabona icyekerezo nyacyo cy’ubuzima busagambye, guha umwanya n’icyubahiro abapfukiranwaga n’abatotezwaga bazira izina ry’Imana no gutangariza abantu ibihe bifatika by’impuhwe z’Imana. Izo nizo ntwaro uzavuka ari we Yezu Kristu azakoresha arindimura abami b’umwijima n’umugenga wabo(soma Lk 4,18-19).
Uje, azavuka ku bw’umubiri nyamara ni Imana nzima Nyirububasha bwose
Mu isomo rya kabiri, Pawulo intumwa aremeza ko uwahanuwe ko azatanga amahoro kandi akabohora abantu ari Yezu Kristu wenyine. Ni we Nkuru Nziza twahawe n’Imana, avuka ku bw’umubiri ari mwene Dawudi, ariko kandi bikaba byaragaragaye ko ari Imana nzima kubera izuka rye mu bapfuye. Ni we wisesuyeho ububasha n’ikuzo. Ni nawe intumwa zikesha ubutore, ni we zivugira ni nawe kandi zihagarariye kugira ngo ziyobore amahanga yose ku kwemera mu izina rye. Duterwe ishema no kwitwa abatowe n’Imana muri Yezu Kristu wigize umuntu akabana natwe kandi ntagire icyo agabanukaho ku bumana bwe. Ni Imana-Muntu muri twe. Aya ni amahirwe akomeye, kuyitesha ni ukwikururira umuvumo.
Yozefu yarambagije hamwe n’Imana arayiharira byongeye arayirerera
Ivanjili nayo iradufasha kumva uko hujujwe ibyari byaranditswe mu Kiragano cya kera. Yozefu ni we byuzurijweho aho ahawe ubutumwa bwo kwita izina uzabyarwa na Mariya. Ategetswe kuzamwita Yezu kuko ari we uzakiza umuryango we ibyaba byawo (Mt 1,21). Izina “Yezu” rihatse umugambi w’Imana wose ku bantu: risobanura “Hakizimana”. Imana yiyemeje gukiza abantu iri kumwe na bo, ibaho nka bo ndetse ibabera aho rukomeye nko mu ntambara y’icyaha n’urupfu. Ni we Emanuweli, Bugingo warwanye na rupfu maze amaherezo ararutsinda, atangariza abo yigize nkabo ubuzima bw’iteka.
Muri uwo mugambi, dushimire Yozefu umugabo udahinyuka: agira ibanga. Ntiyifuje kwandagaza uwo yari yarasabye amuziza ko atwite inda atazi nyirayo. Yari yigiriye inama yo kumusezerera rwihishwa. Amaze kumenya ko uwo yasabye ko Imana yamwigombye mbere, yarahigamye, aharira Imana umugeni witwaga uwe. Ntiyabererekeye Imana gusa, ahubwo yiyemeje gucumbikira no kurinda umugeni w’Imana, Mariya. Yagize uruhare rukomeye mu gutuma Yezu Umwana w’Imana agira igisekuru mu bantu. Mu muco wa kiyahudi, ntibyari byemewe kugira igisekuru gifatiye ku gitsina gore. Mariya n’ubwo ari nyina wa Yezu ntiyari yemerewe gutanga imbere y’amategeko igisekuru. Yozefu ni imfura, intungane n’urugero rw’ababyeyi: ni ubutagatifu kwemera kurera uwo utabyaye, ukamwitangira, ukamurinda yewe ukemera no kumuhungisha ngo arokoke kandi wowe ntawaguhigaga!
Ibi bitubwiye iki?
Twitoze kwiringira Imana igihe cyose no kuyizera kuko iri kumwe natwe muri Yezu Kristu. Twirinde guhangana cyangwa guhariranya n’Imana igihe itwifuza mu mugambi wayo runaka. Twirinde kubahuka, gutuka no kunnyega abo tubona bigomwe ibishimisha muri iyi si bakegukira gusa Ingoma y’Imana. Kubererekera Imana ikegukana uwo cyangwa ibyo nari ndambirijeho (umugabo, umugore, ubutunzi, igihe, amashuri, amateka n’ibindi) si ubugoryi. Ahubwo niho hashingiye ubutungane, urukundo n’ubuzima bw’abana b’Imana. Turekere Imana urubuga maze ihitemo abo ishatse n’uko ishatse maze ibatorere ibyo ishaka kuko byose byinjira mu mugambi wo kudukiza idufiteho. Twirinde kuba abakeba b’Imana; twirinde kuba abantu babereyeho kuyibangamira no kuburizamo umugambi wayo. Imana yaturemye mu ishusho ryayo itatugishije inama, nyamara ntizaducungura tutabigizemo uruhare, ngo twakire ugushaka kwayo nka Yozefu na Bikira Mariya. Umusonga w’undi nutubuze gusinzira maze twige kurerera Imana abo tutabyaye, nka Yozefu twihatire kuba abarinzi n’abavugizi b’umuryango mutagatifu w’Imana ari wo KILIZIYA.
Nyina wa Jambo Umwamikazi wa Kibeho adufashe twinjirane ishema n’ubutungane mu byishimo bya Noheli.
Padiri Théophile NIYONSENGA i Madrid/Espagne


text:
Isomo ryo mu gitabo cy’Ibyakozwe n’Intumwa 10,34a.37-43
Nuko Petero aterura agira ati «Mwese muzi ibyabaye muri Yudeya yose, bihereye mu Galileya nyuma ya batisimu Yohani yigishaga. Muzi n’ibya Yezu w’i Nazareti: ukuntu Imana yamusize amavuta y’ubutore ibigirishije Roho Mutagatifu, ikamuha n’ububasha; n’uko yagendaga agira neza aho anyuze hose, akiza abahanzweho na Sekibi bose, kuko Imana yari kumwe na we. Natwe rero turi abahamya b’ibyo yakoze mu gihugu cy’Abayahudi kimwe n’i Yeruzalemu. Bamwishe bamumanitse ku giti, ariko Imana yamuzuye ku munsi wa gatatu, imuha no kwigaragaza; atari kuri rubanda rwose, ahubwo ku bahamya batoranyijwe n’Imana hakiri kare, twebwe abariye kandi tukanywa kumwe na we aho amariye kuzuka mu bapfuye. Nuko adutegeka kwamamaza no guhamya muri rubanda ko ari we washyizweho n’Imana kuba umucamanza w’abazima n’abapfuye; abahanuzi bose bemeza ko umwemera wese azaronka imbabazi z’ibyaha, abikesha ububasha bw’izina rye.»
Zaburi ya 117 (118), 1-2, 3-4, 16-17, 22-23
R/Nguyu umunsi Nyagasani yigeneye: nutubere umunsi w’ibirori n’ibyishimo, Alleluya!
Nimusingize Uhoraho kuko ari umugwaneza,
kandi urukundo rwe rugahoraho iteka !
Abatinya Uhoraho nibabivuge babisubiremo,
bati «Urukundo rwe ruhoraho iteka !»
Indyo y’Uhoraho yarihanukiriye,
maze indyo y’Uhoraho igaragaza ibigwi !
Oya ntabwo nzapfa, ahubwo nzaramba,
maze mpore namamaza ibikorwa by’Uhoraho.
Ibuye abubatsi bari barajugunye,
ni ryo ryahindutse ibuye ry’indemyanzu !
Uhoraho ni we wagennye ko biba bityo,
maze biba agatangaza mu maso yacu.
Isomo ryo mu Ibaruwa Pawulo Intumwa yandikiye Abanyakolosi 3,1-4
Bavandimwe, ubwo mwazukanye na Kristu, nimuharanire ibyo mu ijuru, aho Kristu ari, yicaye iburyo bw’Imana; nimurangamire iby’ijuru, aho kurarikira iby’isi. Koko mwapfanye na Kristu, none ubugingo bwanyu bwihishe hamwe na We mu Mana. Aho Kristu azigaragariza, We bugingo bwanyu, icyo gihe namwe muzagaragara muri kumwe na We, mu ikuzo ryisesuye.


text:
Korali Family of Singers bateguye igitaramo bitiriye ‘Umuryango Mwiza’
Inyange za Mariya ni imwe mu makorari azitabira igitaramo cya Pacis Tv na Rwabigwi Cyprien
Chorale Inyange za Mariya ya St Michel iri ku rutonde rw’amakorari azitabira igitaramo cya Noheli cyateguwe na Pacis Tv ifatanyije na Rwabigwi Cyprien,kizaba Ku wa 24 Ukuboza 2021, muri Kigali Convention Center.
Usibye Chorale Inyange za Mariya iri gutumirwa mu birori kubera gukora cyane, dore ko baherutse gushyira hanze indirimbo yitwa ‘Urukundo rw’Imana’ yakunzwe cyane, iki gitaramo kandi kizitabirwa n’amakorari anyuranye arimo Chorale st Paul ya Kicukiro, Chorale Bon Berge ya kaminuza y’i Butare, Chorale Bikira Mariya Umubyeyi Umara Intimba Abayifite ya Saint Famille ndetse n’andi menshi.
Usibye aya makorari, iki gitaramo kizitabirwa kandi n’abahanzi bahawe ibihembo binyuranye mu mwaka wa 2020 ndetse n’abazatwara ibihembo muri uyu mwaka wa 2021.Abazitabira iki gitaramo cy’imbaturamugabo bazataramirwa na Rwabigwi Cyprien wamenyekanye nka ‘Nkubone’ dore ko iyi ndirimbo iri muzatumye amenyekana hose.


text:
Iburasirazuba: Abahinzi batewe impungenge n’inyamaswa zibonera
Umuyobozi wa Koperative Rwangingo Rice Growers, Kalisa Eugene, yibaza ukuntu inka zivuye mu rwuri zikajya aho zitagenewe zifatwa zigatezwa cyamunara nyamara inyamaswa zajya mu baturage zikabangiriza imyaka bigafatwa nk’ibintu byoroshye.
Imvubu zatangiye kugaragara mu gace k’igishanga cya Rwangingo mu mwaka wa 1997 zikurikiye amazi y’Akagezi gato gaturuka mu Karere ka Gatsibo kagakomeza muri Nyagatare.
Zanongerewe kandi n’ibyobo bifata amazi (valley dams) byagendaga bicukurwa hashakishwa amazi y’inka.
Amazi y’ako kagezi ni yo yagomewe akaba yifashishwa mu kuhira umuceri ndetse n’ibigori mu gishanga cya Rwangingo.
Kalisa Eugene, umuyobozi wa Koperative Rwangingo Rice Growers, avuga ko icyo gishanga batuburiramo ibigori harimo imvubu nyinshi kandi zibangiriza.
Ati “Imvubu zaratuzengereje rwose, cyane, cyane ariko zimaze kuba nyinshi cyane. Ubuso zimaze kona ntibyakoroha kubuhuza kuko ziri ahantu henshi ariko nk’agace kabanza hano nka Karangazi, hegitari zo twatuburiyeho nka 80 zimaze kwangizaho hagati ya 10 na 15.”
Kalisa avuga ko iki kibazo bakigaragarije ubuyobozi kenshi ariko ngo igisubizo bakunze kubwirwa ni uguhabwa indishyi.
Kuri we asanga igisubizo atari indishyi bahabwa kuko atari igisubizo cy’ibiba byangiritse.
Agira ati “Indishyi barazitanga ariko igisubizo si indishyi kuko indishyi batanga atari igisubizo cy’ibiba byangiritse.”
Umuyobozi wa Koperative Rwangingo Rice Growers, Kalisa Eugene, avuga ko ikindi gisubizo bahabwa ari uko bazarasa izo mvubu ariko we agasanga na cyo atari igisubizo kirambye kurusha kuzimurira muri Pariki y’Akagera.
Ati “Nkunda kubaza ngo ariko ko inka zagiye Gabiro (Ikigo cya Gisirikare) bazifata bakazihana, na kera zikijya muri Pariki, imvubu zagiye ahatari ahazo kubera iki byo bitabarwa nk’ibyo ngibyo?”
Akomeza agira ati “Inka zirukanwa mu gace ka gisirikare (Zone Militaire) zigasubira mu nzuri zazo, inyamanswa zikaba muri Pariki, Inka zajyayo bikaba ari sakirirego, ariko kuki inyamanswa ziza mu baturage bigafatwa nk’ibintu byoroshye?”
Avuga ko uko inka ifatiwe mu kigo cya gisirikare itezwa cyamunara nyirayo akayihomba, n’inyamaswa ziza mu baturage zikabangiriza ubwabyo ngo byakabaye byishyurwa amafaranga menshi kuko zo uretse konera abaturage zishobora no kubica.
Igishanga cya Rwangingo gifite ubuso bwa hegitari 924 zirimo 600 zituburirwamo ibigori, ubuhinzi bwa soya n’ibishyimbo ku ruhande rw’Akarere ka Nyagatare na hegitari 324 zihingwaho umuceri n’ibindi bihingwa ku ruhande rw’Akarere ka Gatsibo.
Ibitekerezo ( 2 )
Nanjye sinakwishimirako barasa imvubu kuko ninyamanswa nziza ndazikunda ahubwo wenda bazijyana muri Park y’akagera cg bakazishakira igushanga cyazo zonyine hakaba ariho bazikusanyiriza zose tukajya tuzisangayo tujyakuzusura mbona arinyamanswa nzizacyane nahokuzirasa kandi dufatwaho urugero rwiza mukurengera ibidukikije twabatwihemukira byaba arinkokwikora munda.
Nanjye sinakwishimirako barasa imvubu kuko ninyamanswa nziza ndazikunda ahubwo wenda bazijyana muri Park y’akagera cg bakazishakira igushanga cyazo zonyine hakaba ariho bazikusanyiriza zose tukajya tuzisangayo tujyakuzusura mbona arinyamanswa nzizacyane nahokuzirasa kandi dufatwaho urugero rwiza mukurengera ibidukikije twabatwihemukira byaba arinkokwikora munda.


text:
Mu nama yahuje abayobozi bose bagize intara y’Amajyaruguru ndetse ikitabirwa na minisititi w΄ubutegetsi bw΄igihugu n’abandi bayobozi batandukanye bagarutse ku kibazo cy΄abayobozi bo mu nzego zo hasi bajya mu nama kuturere twabo ari ko ntibasubizwe amafaranga y΄urugendo kandi bayemerewe.
Guverineri w΄intara y΄amajyaruguru Gatabazi JMV yagize ati "Ntabwo byumvika ukuntu utumira umuyobozi mu nama ku karere ariko ntabone amafaranga yakoresheje y΄urugendo kandi mwebwe muhita muyabona! Muba mwumva bo babayeho gute?, rwose mugerageze icyo kibazo gikemuke vuba abo murimo imyenda bose mubishyure".
Umwe mu bari bitabiriye iyo nama nawe wagezweho n’icyo kibazo ariko utashatse ko izina rye ritangazwa, ukorera mu karere ka Rulindo, yagize ati "Duhamagarwa mu nama ntitwishyurwe itike kandi akeshi aho duturuka dutega moto, nkanjye bandimo arenga magana abiri bayamazemo imyaka ibiri, batwaka ibipapuro bakabisinyisha tugategereza tugaheba, niyo bajya baduha duke ariko umuntu akatubona byadufasha mu kuza mu nama baba badutumiyemo".
Minisitiri w΄ubutegetsi bw΄igihugu Francis Kaboneka we asanga kuba aba bayobozi bo mu nzego zo hasi batishyurwa biterwa n΄abayobozi babo, yagize ati "Gewe mbona kuba batishyurwa ari uburangare bw΄aba Meya kuko bo barabishyura, sinumva impamvu rero abandi batakishyurwa kandi ari bo bahembwa make kubarusha, bakwiye kujya babishyurira ku gihe kugirango ubutaha bajya babona uko bitabira inama zikurikiraho".
Iyi nama yabaye kuri uyu wa kane tariki 28 Kamena 2018, yasojwe bemeranijwe ko imyenda yose abayobozi b΄utugari n΄imirenge bari bafitiwe bagomba kuyishyurwa vuba bitakorwa intara ikazabyikorera kandi bategeka ko batazogera kubajyamo imyenda kuko na ba Meya nta myenda bajya bagibwamo.


text: Yezu yari yambutse inyanja agenda hejuru y’amazi. Bukeye ya mbaga y’abantu bari basigaye hakurya y’inyanja, babona ko nta bundi bwato bwari buhari uretse bumwe gusa, bari bazi kandi ko Yezu atari yabugiyemo hamwe n’abigishwa be, ahubwo ko abigishwa bari bagiye bonyine. Icyakora andi mato yari yaturutse i Tiberiya, hafi y’aho bari baririye imigati. Ya mbaga y’abantu ibonye ko Yezu n’abigishwa be batagihari, bajya mu mato bagana i Kafarinawumu kuhashakira Yezu. Bamusanze hakurya y’inyanja baramubaza bati « Mwigisha, wageze hano ryari ?» Yezu arabasubiza ati «Ndababwira ukuri koko ntimunshakira ko mwabonye ibimenyetso, ahubwo muranshakira ko mwariye imigati mugahaga. Nimujye mukora mudaharanira ibiribwa bishira, ahubwo nimuharanire ibiribwa bihoraho mu bugingo bw’iteka, ibyo Umwana w’umuntu azabaha, kuko ari we Imana Data yashyizeho ikimenyetso.» Baramubaza bati «Twagenza dute kugira ngo dukore ibyo lmana ishima ?» Yezu arabasubiza ati «Igikorwa Imana ishima, ni uko mwakwemera uwo yatumye.»


text:
“Ntawe ugomba kunyuranya n’ibiteganywa n’igishyombone cy’imikoreshereze y’ubutaka!” Ayo ni amwe mu magambo yagarutsweho cyane ku munsi wa kabiri ubwo Umuyobozi Mukuru w’Ikigo cy’Igihugu cy’ubutaka, Espérance Mukamana ari kumwe n’Umuyobozi w’akarere ka Rwamagana Bwana Radjab Mbonyumuvunyi basuraga aharimo kubera land week, bakaganira n'abaje gusaba serivisi z'ubutaka zitandukanye ndetse bakanaganira n'abakozi barimo gufasha mu gutanga serivisi aho irimo kubera ku biro by’umurenge wa Muyumbu uri mu karere ka Rwamagana.
Mu butumwa yabageneye, Espérance Mukamana yabibukije kujya bahuza amakuru y'ubutaka bwabo n'igihe, buri hererekanya ryose ribaye rigakorerwa imbere ya noteri w'ubutaka kuko ari bwo rigira agaciro kandi rikanatanga umutekano kuri nyir’ubutaka.
Yabasabye kandi kubaha ibishushanyombonera by'imikoreshereze y'ubutaka, buri butaka bugakoreshwa icyo bwagenewe gukoreshwa cyane cyane birinda kubaka mu butaka bw'ubuhinzi no kubaka mu tujagari; yagize ati “ntabwo waza gusaba ngo tuguhindurire ubutaka bw’ubuhinzi ngo tubugire imiturire ngo ni uko ari iyo irimo amafaranga ngo tugukundire, ahagenewe guhingwa tugomba tuharinda ku buryo ntawe uzahavogera ngo ajye kuhuzuza inyubako zonyine, kuko ntitwakubaka gusa tudahinga ngo tubone ibidutunga”.
Asoza kandi yashimiye abitabiriye ndetse anabasaba kwibutsa bagenzi babo batarandikisha ubutaka bwabo kwihutira kubwandikisha.
Umuyobozi w’akarere ka Rwamagana, yashimiye abagira uruhare bose mu mitegurire y’icyo gikorwa, asaba abaturage kujya bihanganira igihe habayeho gutinda kubona serivisi kuko akenshi biterwa n’ubwinshi bw’amadosiye arusha imbaraga abatanga servisi. Ati “murabizi ubu akarere kacu ni kamwe mu turere tugize imijyi igaragiye Umujyi wa Kigali, kababa karimo guturwa cyane ndetse abantu baturuka impande n’impande baza kuhagura ubutaka, iyo ikaba ari imwe mu mpamvu ituma tugira dosiye nyinshi cyane rimwe na rimwe hakabaho gutinda guhabwa serivisi”.
Umuyobozi w’akarere na we yagarutse kandi ku mikoreshereze y’ubutaka aho yasabye abantu kwirinda gutura no kubaka mu kajagari, asaba buri muturage kujya atanga amakuru aho abonye birimo gukorwa aho kwigira ntibindeba cyangwa se kubiharira abayobozi b’inzego z’ibanze; ati “amajyambere arimo arihuta, ibikorwa remezo n’imihanda igezweho ya kaburimbo birimo birubakwa ariko ntabwo tuzaza kubaka umuhanda wa kaburimbo mu kajagari kandi karubatswe murebera”.
Icyumweru cyahariwe serivisi z’ubutaka kimenyerewe ku izina rya Land week kitabirwa n’abantu benshi aho bahabwa serivisi yihuse ku buryo abenshi ibyo baje gusaba babibona uwo munsi cyangwa se ku munsi ukurikiyeho. Mu karere ka Rwamagana kikaba kizamara ibyumweru bibiri uherereye tariki 16-27 Gicurasi 2022 naho mu byumweru bizakurikiraho kizakomerezaho mu tundi turere tugize intara y’Iburasirazuba ndetse no turere tugize izindi ntara.


text:
Umwirondoro w'isosiyete
Zhejiang Guangwo Valve Co., Ltd yashinzwe mu 2016 ikaba i Wenzhou mu Bushinwa, ifite ubuso bwa metero kare 40,00, abakozi barenga 70 hamwe n’ibikoresho birenga 100.
Ibicuruzwa nyamukuru bya Guangwo birimo amarembo, imibumbe yisi, kugenzura ububiko hamwe na Strainers bikozwe mubyuma bya karubone, ibyuma bivangwa nicyuma.Indangagaciro zakozwe ukurikije ANSI, API, DIN, GOST na GB.Byongeye kandi, indangagaciro za Guangwo zashyizwe ku isoko ku isi kandi zitanga inguzanyo ku buryo butandukanye, nka gaze, peteroli, gutunganya peteroli, inganda z’imiti, amato, kubyara amashanyarazi n’inganda zikoresha imiyoboro.
Ibicuruzwa byihariye
Kuki Duhitamo
Hamwe nimyaka myinshi yuburambe bwo gukora, Guangwo yabaye uruganda rukora valve rwinzobere mugutezimbere, gukora no kugurisha ibicuruzwa byinganda, ndetse na serivise nziza.Byongeye kandi, wabonye icyemezo cyiza cya ISO 9001, icyemezo cya CE nibindi byinshi mugihe kizaza!
Intego y'ibanze ya Guangwo ni ugutanga indangagaciro na serivise nziza, kugirango izabone urwego rwo hejuru rwo kunyurwa n'abaguzi.Murakaza neza kubakiriya bashya kandi bashaje kugirango dufatanye natwe gushakisha amasoko yagutse kwisi no gushiraho ejo hazaza heza hamwe!


text:
Umwami Mutara III Rudahigwa yananijwe n’abahezanguni bari abajyanama be. Ntibashoboye kumva ko umuyaga w’Ubwingenge utagira rutangira, nuko bumira ku ruhu nka cya kirondwe!
Benshi badusabye kubagezaho ya mabaruwa 2 y’urukozasoni y’abagaragu bakuru b’ibwami ya le 17 na le 18 /5/1958. Twasanze kumenya umugani wa SABIZEZE-KIGWA byafasha buri wese kurushaho kumva ayo mabaruwa n’inkomoko y’ikibazo cy’amoko mu Rwanda.Uwo mugani(mythe) uvuga iby’Ibimanuka, washyizwe kenshi mu majwi ko waba ari wo shingiro ry’ikibazo cy’amoko mu Rwanda. Muraza kwirebera koko ukuntu Abagaragu b’i bwami bawuhereyeho bagaha ireme ivangura hagati y’abana b’Urwanda. Ni yo mpamvu tubanje gutangaza uwo mugani wa KIGWA, amabaruwa agakurikiraho. Mushobora kwisomera uyu mugani kwa KAGAME Alexis, Inganji Karinga, Kabgayi, 21959, pp.61-65. Tubifurije kunyurwa n’ibyo musoma.
I. Umugani wa Kigwa
Kera mu gihugu cyo hejuru hahoze umuntu akitwa SHYEREZO. Ashaka abagore benshi, balimo uwitwa GASANI. Aliko GASANI aba ingumba. Bukeye haza umuhanuzikazi witwaga Impamvu, aramubwira ati : « Nkuragurire umuhungu ugiye kubyara ! Icyo uzampa ntikiruhije : upfa kunyihera icyo nambara n’ikintunga, nkaza ngatura mu rugo rwawe gusa, kugirango mbone n’ubulyo bwo kugumya kukubwiliza uko uzabigenza. Gasani yemera ibyo IMPAMVU amubwiye : amutungira aho mu baja be.
Bukeye IMPAMVU abwira nyirabuja ati : « Ubajishe igicuba cy’umurinzi ucyuzuzemo amata nzakubwira ». Muli iyo minsi, SHYEREZO aza kubagisha ikimasa yiraguliza : abapfumu bamaze kucyorosora, baratega basanga cyeze. Bajya rero mu nzu kuvuga amabara yacyo. Igihe bahugiye muri ibyo, IMPAMVU abwira nyirabuja ngo yibe umutima wacyo. Arawiba ! Bawujugunya muri cya gicuba cy’umurinzi bali bujujemo amata. Igicuba bakijisha hamwe n’ibisabo, bakajya bakibuganizamo amata uko inka zihumuje mu gitondo na nimugoroba, kugirango amata ahore yuzuyemo. Babara amezi cyenda, ukwa cumi barajishura ! Bapfunduye basanga akana k’uruhinja kareremba hejuru y’amata. Bavuza impundu bati : « Gasani arabyaye ! »
Inkuru ngo igere kuri SHYEREZO bamubwira ngo aze kwita umwana izina, SHYEREZO aranga ati : « Uwo mwana si uwanjye ! Nibamwice sinshaka ko ambera aho ! » GASANI n’umuja we babimenye baramuhisha, kuko abazaga kumwica babaga banga kwiteranya na nyirabuja : baza bakabanza kumubulira. Umwana amaze gukura, aba mwiza cyane. Inkuru igera kuri SHYEREZO bati : « Rwose ufite umwana mwiza cyane, utarigera aboneka mu bantu ! ». Ati : « Uwo mwana ko nategetse kumwica, byagenze bite ? Nibagende bamwice, simushaka nta bwo ari uwanjye ! » Abagaragu atumye baraza babwira GASANI bati : « Tuje kureba umwana wawe barahiriye : muduhamagarire tumubone ! » Nyina akaba yaramwise SABIZEZE. Aje ngo bamukubite amaso, baramutangarira gusa, ntihagira uwibuka ibyo kumwica. Baragenda babwira se bati : « Uwamwica ni nko kukwica ubwawe ! ». Babigize gatatu, se aza kumwiyicira : amukubise amaso acika intege zo kumwica, amugira uwe ; amwita IMMANA !
Limwe rero nyina wa GASANI aza kumusura. Umutwa wa SABIZEZE aza kubumviliza, ngo yumve ibyo GASANI avugana na nyina. Bombi baraganira bagusha kuli SABIZEZE ; nyina wa GASANI ati : « Mbese uriya mwana usa kuriya wamubyaye ute, ko numvise ngo Shyerezo yabanje kwanga ko ali uwe ? » GASANI rero aramutekerereza uko SABIZEZE yavuye mu mutima w’ikimasa abapfumu ba SHYEREZO bari baraguye kirera. Umutwa amaze kubyumva arasohoka, asanga SABIZEZE aho akinira n’abandi bana. Ati : « Mbega mwana wa databuja, ugira ngo ndacyatangajwe n’ukuntu uturusha byose ! Namenye ko wavuye mu mutima w’immana bari bejeje ! Ko utabyawe na SHYEREZO wabuzwa n’iki kuturusha muri byose ? »
SABIZEZE ngo abyumve, ati : « Aho murumva GASANI wagiye kumbyarura, akagira ngo si ndi uwa data ! Singishoboye kuba muri iki gihugu : isoni ntizatuma ngira aho nkwirwa !» Aragenda rero yenda umuheto we n’imbwa ze eshatu : Ruzunguzungu, na Rukende, na Ruguma. Yenda inyundo ze zilimo Nyarushara ; akora kuri murumuna we MUTUTSI, na mushiki wabo NYAMPUNDU. Ayobora impfizi yabo Rugira, n’insumba yayo Ingizi ; ajyana intama yabo Nyabuhoro, na rugeyo yayo Mudende ; yenda isake yabo Rubika n’inkokokazi yayo Mugambira. Umutwa wabo ataho, maze bashyira nzira.Bamanuka kw’ijuru baza mu gihugu cyo hasi, maze bururukira ku Rutare rw’Ikinani, ho mu Mubali. Hakaba igihugu cy’Abazigaba, umwami wabo ali KABEJA. Bageze ku rutare rw’Ikinani baracanira. Abagaragu ba KABEJA babonye umwotsi baratangara bati : « Mbese hariya hantu kohatabaga abantu, uriya mwotsi uturutse ku ki ? ». Abandi bati : «Ahari aho ni abahigi bahacanye cyangwase ni abagiye guca amakara ! » Bukeye basanga umwotsi utimutse ; bimara iminsi babona umwotsi wahamenyereye ! Bajya kubibwira KABEJA ko wenda haba harubatse abantu batali basanzwe bazwi. KABEJA yohereza abajya kureba abo alibo.
Intumwa zije ziti : «Muli aba he ? Mwaje kwenda iki aha ngaha ?» SABIZEZE ati : «Turava mw’ijuru ; nta bwo tugenzwa no kugira icyo tubatwara tuli abashyitsi b’amahoro !» Intumwa zisubira kwa KABEJA : arabareka batura muli iryo shyamba. Babita Ibimanuka, kuko bari baravuye kw’ijuru. Umutware wabo ali we SABIZEZE bamwita KIGWA, kuko yaguye aturuka mw’ijuru.
Bukeye rero KIGWA abwira murumuna we MUTUTSI ati : «Mbese ko uruzi inyamaswa twazanye zanga zikagwira, ali uko zifite ingore, twe tuzamera dute ? Tugiye gupfa ducitse ? Enda turongore mushiki wacu NYAMPUNDU !» Mututsi aranga. KIGWA aramurongora babyarana umukobwa SUKIRANYA. Amaze gukura, KIGWA agira MUTUTSI inama ati : «Enda mugushyingire !» MUTUTSI ati : « Sinashaka umwana wanjye ! » KIGWA ati : « Ndakwereka uko tubizirura ! Genda uture hakulya yacu haliya, nibucya uzaze kumusaba ! Ninkubaza ubwoko bwawe, uzagire uti « ndi Umwega wa kulya !» Kuko uzaba utuye kuri uriya mwega wo hakurya yacu ! » MUTUTSI arabigira, bukeye arongora SUKIRANYA, babyarana MUKONO na NTANDAYERA na SERWEGA.
II. Ibaruwa ya mbere y’abagaragu bakuru b’ibwami
Muri 1958,mu gihe Abahutu bari bahagurukiye gusaba ko uburenganzira bwabo nk’Abanyarwanda bwakubahirizwa, nabo bakareka gukomeza guhezwa ahubwo bakagira uruhare mu buyobozi bw’igihugu, bakareka gukomeza kugirwa abacakara mu gihugu cyabo, abagaragu bakuru b’i bwami bafashe uyu mugani w’Ibimanuka (Mythe des Ibimanuka) bawambika ibindi bitekerezo bishya, bawuhindura nk’ ukuri kw’amateka, bawuha agaciro ka politiki maze bawushingiraho ingengabitekerezo yo kwiharira ibyiza by’igihugu. Umwanzuro bageraho uratangaje, murawubona hepfo: Ngo Abahutu n’Abatutsi ntibava inda imwe, Abahutu ni abagaragu Abatutsi bakaba abatware, ngo ntabwo rero bagomba gusangira ibyiza by’igihugu! Uku kunangira umutima kw’abayobozi b’ingoma ya cyami nibyo byihutishije uguhirima kwayo kandi biha ireme Revolisiyo yo mu 1959.
Dore uko ibaruwa ya mbere yavugaga:
Mgr Alexis Kagame wabaye umwiru mukuru i Bwami, ni we dukesha aya mateka. Ingengabitekezo ivangura Abahutu n’Abatutsi ntiyatangijwe n’Abahutu, yaturutse i Bwami !!!
Nyanza, le 17/5/1958
Ku bajyanama bagiye kwiga iby’imibanire y’Abahutu n’Abatutsi n’Abatwa.
Dore tubasobanurire uko byahoze kera. Dore uko ingoma nyiginya yatangiye mu Rwanda :
Abanyiginya aho bururukiye ni Rwanda rwa Mubari ku rutare rw’i Kinani. Ubwo habanje KIGWA, na murumuna we MUTUTSI, na mushiki wabo NYAMPUNDU, bazana inka zabo 2 : Rugira n’Ingizi, n’intama zabo 2 : Mudende na Nyabuhoro, n’inkoko zabo 2 : Rubika na Mugambira, n’imbwa zabo 2 : Ruzunguzungu na Ruguma, n’inyoni zabo 2 z’inyange, n’inyundo yabo n’umuvuba.
Bamaze kugeraho bakurikirwa n’umutwa wabo MUHWABARO, araza MUHWABARO arababaza ati : ko mwansize ? Bati : twaje twihuta, si twebwe. Ati mbese ye, aho murareba ibiti by’ino ngo birasa n’iby’iwacu ? Ati aho se ntibyagira umuriro nk’iby’iwacu ? Baramubwira bati : gerageza. Umutwa aherako arema urushingo n’inshigati yarwo. Ashinga umuriro ubwo aracana.
Intwaro zabo bazanye ni imiheto y’ibihekane. Inyamaswa zije kureba aho bakazirasa. Batungwa rero n’umuheto wabo. KIGWA yerekera hirya yabo mu gacyamu, azana amabuye y’ubutare, arayabazanira ati : nimurore, hano hari inganzo nk’iy’iwacu ; baherako batera uruganda ubwo baracura.
Kwa KABEJA, umwami w’Abazigaba, babona umwotsi, kurora uwacanye umuriro aho [!], baje basanga amakome ali atatu. Uwambere wari uwa KIGWA, uwa kabili wali igicaniro cy’inka n’intama, uwa 3 wali uw’umutwa MUHWABARO. Aliko yari yawucanye hirya hategeranye nabo. Bazigaba [!] baje kubarora, bababonye barababaza bati : Muli iki ? Barasubiza, bati turi abantu b’umwami. Aha se mukahakora iki ? barasubiza bati : turacura kandi tukanahiga. Babonye impu zibambye bati ese ntimwaduha akanyama ? abandi bati nimuze tubahe ; baraza babaha imitwaro ibahagije bose. Bageze hirya za nyama bazihisha shebuja KABEJA ; bamaze kuzihisha bajya kwa shebuja wabo KABEJA, ababaza icyo babonye kuko ali we wali wabohereje. Bati twahabonye abantu bateye nk’abantu koko. Bati aliko ni barebare cyane, cyeretse umwe w’umugore wabo, bati aliko nawe yenda kureshya nabo. Bati aliko hirya yabo niho twabonye umuntu ucanye hirya yabo ukwe, wenda kureshya natwe. Bati kandi twabonye n’inyamaswa ziryamye ku maguru yabo (alizo mbwa).
Kabeja abwira abo bavuyeyo ko bazasubira kubabaza ko bashaka guhakwa, cyanga se ko bashaka gutura. Bagiye kujyayo noneho bajyana n’abandi Bantu bene wabo, bajyanywe no gusaba inyama ; bagezeyo bavuga ubutumwa, babasubiza ko biturira aho, yashaka akazabahaka ; kandi basaba inyama nanone, maze banga kuzibaha, barababwira bati : kugirango tubahe inyama keretse mutwubakiye, bati ibyo turabikora. Ubwo biruka bafite amabuye yo kudonda ibiti no kubivuna barabagarura bati : nimuze tubahe igitema neza kandi vuba ibiti, maze bagarutse babaha imihoro, maze bajyana nabo baberekera uko batema n’uko baza gusongora ibiti. Bamaze kuberekera baraza babubakira ubwo, maze abandi babaha inyama.
Ubwo basubiye kwa KABEJA banyurana n’abandi baje guhakwa, bahakirwa inyama.
Nabo bati : lero nimuze namwe tubanze tubereke ibyo mudukorera. Barabajyana babereka ubutare, bati lero aya mabuye nimuyadutorere mugire menshi ; barangije babaha inyama. Bamwe barataha, abandi bati twe ntaho tujya. Bati twe nimutwihakire. Bahamaho barahakwa.
Babandi bose batashye bageze kwa KABEJA, amaze kumenya ko hali abandi basigayeyo, abandi rero bali bamaze kugera iwabo, KABEJA arabaca. Ati : uwagiye iyo ngiyo ntangarukire ahanjye, ati ntabwo tubana.
Babandi bose barahomboka bajya kwa KIGWA arababaza ati : Muhinga mute ? Bati duhingisha inkondo z’ibiti bazimweretse ati : ibi byahingishwa bite ? Arazihinyura maze abaha amasuka n’imihoro yo gutema. Bamaze kubitora bazana imbuto maze abereka aho bamuhingira ; maze bamuhingira kane (4), ati cyo namwe nimugende mwihingire. Abasigaye kwa KABEJA baza guhakirwa amasuka n’inyama zihigishwa imiheto ; ubundi bo bajyaga gutega inyamaswa bakazibagisha amabuye, kuko batari bazi gutega [!]. Bene icyo gihugu cyose baza guhakwa kwa KIGWA.
Ko mwumva abantu baburana umunani, ababurana umunani ko alii abavandimwe, n’imibanire yacu ko ahubwo baje tukabahaka kugeza ubu, ubundi buvandimwe bwacu ni ubuhe ? Gatutsi na Gatwa bahuriye he na Gahutu ko twumva ko Gatutsi na Gatwa na Gahutu ari bene Kanyarwanda, nyirukubabyarana na Kanyarwanda yitwa nde, ni umuki ? Ko twumva ko KANYARWANDA ali we wabyaye Gatutsi na Gatwa na Gahutu, kandi tukaba tuzi ko KIGWA ari we wabanje kure ya KANYARWANDA, kandi tukaba tuzi neza ko KANYARWANDA yavutse nyuma, ayo moko aliho, byashoboka bite kugira ngo abyare ataravuka ?
Dore KANYARWANDA bavuga ko ali we KIMEZAMIRYANGO da. Ngo ko ali we utubyara twese :
1. Kanyarwanda ni uwa Gihanga
2. Gihanga ni uwa Kazi
3. Kazi ni uwa Muntu
4. Muntu ni uwa Merano
5. Merano ni uwa Randa
6. Randa ni uwa Kobo
7. Kobo ni uwa Gisa
8. Gisa ni uwa Kijuru
9. Kijuru ni uwa Kimanuka
10. Kimanuka ni uwa Kigwa wasanze abantu mu Rwanda.
11. Ngaho namwe muratwumvire iyo mivire n’indimwe yacu n’Abahutu yo kwa Kanyarwanda.
Ni twe abagaragu b’ibwami bakuru :
1)Kayijuka
2)Serukamba
3)Rukemampunzi
4)Mazina
5)Rwesa
6)Sebaganji
7)Ruzagiriza
8)Ndamage
9)Sezibera
10)Sekabwa
11)Nkeramiheto
12)-Shamukiga
Abami b’abahutu Ruganzu yishe :
1. Rubuga mwene Kagogo
2. Rubuga mwene Bugunama
3. Nyaruzi mwene Haramanga
4. Mpandahande mwene Haramanga
5. Sambwe mwene Cyarugimba
6. Katabirora mwe Kabibi
7. Gisurere mwene Rubambura
8. Nzira mwene Muramira
9. Nyagakecur aliwe Nyangoma
10. Mbeba aliwe Mabya
11. Ruhande – ?
12. Balishaka – ?
13. Semukondo (w’umukende) – ?
14. Sangara – ?
15. Ruvuzo – ?
16. Ngiga – ?
17. Cogo – ?
18. Ryangombe rya Babinga – aliko n’umutsindo
19. Nsibura na Nyina Nyiransibura.
Aba bami b’abahutu bishwe n’uyu mwami, ahindura [yigarurira] ibihugu byabo. Ibindi bihugu byahinduwe n’abandi bami bica abahinza bari babirimo. Ntitugombye kubavuga, nimushaka muzabirebe mu Nganji Kalinga, biranditse.
Ikibazo : Ubwo batsindaga ibihugu by’Abahutu b’Abahinza, bakabahaka ari abavandimwe babo?
(Rétrospective, Le problème ruandais 1957-1962, Série 1, Dossier 2, pp. 7-9).
Isomo twakura muri aya mateka :
Mu Rwanda rwa none, ikibazo cy’amoko gihagaze gite ? Ubutegetsi bwa FPR bukivuga bute ? Aho kwihandagaza bakemeza ko nta moko aba mu Rwanda , nyamara bagakomeza kwemeza jenoside yakorewe Abatutsi, ntibifitanye isano n’imyumvire yariho muri za 1958, yo gushaka guheza abandi no gukusanyiriza ibyiza byose by’igihugu mu maboko y’agatsiko kitwaza ubwoko bumwe bw’Abatutsi, abandi banyarwanda (Abahutu n’Abatwa)bagafatwa nk’abagaragu ? Aho Abajyanama b’umukuru w’igihugu muri iki gihe nta cyo bapfana na bariya bagaragu b’i bwami bari impumyi ku buryo bugaragara ?
Ibaruwa ya Kabiri y’Abagaragu b’i bwami tuzayibagezaho ubutaha, ntimurambirwe gutegereza.
Iyi nkuru yasohotse bwa mbere ku rubuga Leprophete.fr


text:
Ni inka ari kugenda agabirwa n’abaturanyi be bo mu Murenge wa Karangazi mu Kagari ka Mbale. Tariki ya 14 Kanama nibwo ahagana ku mugoroba inka icyenda zakubiswe n’inkuba zose zihita zipfa, izo nka zari zirimo zirindwi zifite inyana zakamwaga, ikimasa ndetse n’indi yahakaga.
Kobusingye yavuze ko zari inka yari yishingikirijeho avuga ko ari akababaro gupfusha inka zingana gutyo, nyuma y’aho abaturanyi be babimenyeye byageze ku mugoroba amaze gushumbushwa inka icumi.
Ku wa Kabiri mu nteko y’abaturage ubwo banasurwaga n’umuyobozi w’Akarere ka Nyagatare, Gasana Stephen, abaturage bahise baremera Kobusingye inka 24 kugira ngo yongere yorore nk’abandi, abaturage bavuze ko bamuhaye inka kuko asanzwe ari umuturanyi mwiza ubabanira neza.
Kuri uyu wa Gatatu yongeye kwakira izindi nka eshatu bituma kuri ubu amaze kwakira inka 28 zishumbusha inka icyenda zari zakubiswe n’inkuba.
Umuyobozi w’Akarere ka Nyagatare, Gasana Stephen, yabwiye IGIHE ko kuba abaturage bashumbusha undi muturage ari indangagaciro buri wese akwiriye guharanira kugira mu gihe akiri ku isi.
Ati “ Icya mbere navuga ni uko ari ikimenyetso cyuko mu muco wacu harimo ibisubizo by’ibibazo byinshi, gushumbusha umuntu wagize ibyago ntabwo ari ubwa mbere bibayeho ni ibintu bisanzwe mu muco Nyarwanda abantu rero bakwiriye gukomeza kwifashisha umuco mu gukemura ibibazo bisanzwe mu muryango Nyarwanda.”
Icya kabiri yavuze ko inka 28 zatanzwe zitaturutse ku muturage umwe cyangwa babiri ahubwo ngo zaturutse ku baturage benshi aho buri umwe yagendaga atanga imwe imwe mu rwego rwo gufasha mugenzi wabo usanzwe ubabanira neza.
Meya Gasana yakomeje agira ati “ Icya gatatu ni isomo ku bana kuko uriya mudamu asanzwe ari umupfakazi wagize ikibazo apfusha inka abandi baturage bihutira kumutabara kuko asanzwe ababanira neza, buri munyarwanda rero agiye abanira neza mugenzi we byabyara ibisubizo byinshi twakwishakamo ikindi bikanafasha abana bacu ku kubaraga umuco mwiza.”
Uyu muyobozi yasabye abaturage kandi gukomeza gushyira hamwe ntibibe mu gushumbusha uwapfushije inka gusa ngo ahubwo banafatanye no gukemura ibindi bibazo bibangamiye imibereho myiza y’abaturage birimo nko gufasha abadafite amacumbi kubona aho kuba, kubakira ubwiherero abatabufite n’ibindi bibazo bitandukanye bigenda biboneka aho batuye.


text:
Maze imyaka igera kuri irindwi (7) mvuye mu Rwanda bwa kabiri kuko ubwa mbere namaze itatu(3) mu gihugu cyitwaga Zaire nyuma kikaza guhinduka Repubulika iharanira Demokarasi ya Congo. Ni ukuvuga ko nabaye mu Rwanda ku ngoma ya FPR mu myaka igera ku munani(8) kuva muri Kanama 1997 kugeza mu Ukuboza 2005. Muri make ubutegetsi bwa FPR nagize amahirwe yo kutabubamo imyaka yose 18 bumaze. Gusa rero kuba ntarabaye mu Rwanda igihe cyose FPR imaze ku butegetsi ntibyambujije kumvishwa!!! Mu yandi magambo igihe gitoya namaze mu Rwanda cyampaye igikomere kidashira ku mutima. Aha wakwibaza uko Abanyarwanda babanye na FPR iriya myaka yose 18 babayeho, igisubizo kiri ku maso yabo. Barangwa n’ihahamuka n’ubwoba, kwishisha buri wese, yaba umubyeyi, umuvandimwe cyangwa inshuti, abenshi, hafi 70% bahorana inzara idashira kuko batungwa n’amafranga ari munsi ya 200 ku munsi, ndetse abagera kuri 18% baraye bari buvemo umwuka kubera inzara. Abayobotse ubutegetsi bw’agatsiko bashyizwe mu madeni batazi uko bazishyura bityo bahora bakoma amashyi. Abanyarwanda barimyoza wabasuhuza uti amakuru bakabanza guhigima, barangiza bati ni meza ntacyo twari tubaye!!! Biteye agahinda. Iyo mbitekereje nibwo nibaza nti“ese ninde uzadukura mu kaga? Muri iyi nyandiko ndagira ngo nsangire n’abasomyi bimwe mu byo mbona Abanyarwanda bakwiye gutekerezaho kugira ngo tuve mu kangaratete u Rwanda rurimo.
1. Agatsiko kayoboye FPR niko Nyirabayazana w’aya mage yose.
Ku italiki ya gatatu Ukwakira 1990 nibwo inkuru yasakaye ku Kibuye aho nkomoka ko u Rwanda rumaze iminsi itatu rutewe n’Abantu baturutse mu gihugu cya Uganda ngo biyise FPR-Inkotanyi. Mu by’ukuri nari nkiri mutoya wo gusobanukirwa icyo intambara ivuga ariko numvaga abakuru bagira bati intambara iragatsindwa, irica, igasenya… Iminsi yakurikiyeho nihatiraga kumva radio Rwanda kugira ngo numve icyo intambara y’Inkotanyi isobanuye. Ngira ngo muribuka umunyamakuru witwa Florenti Kampayana wajyaga aduterera urwenya ari nako aduha moral mu gihe cy’intambara. Hari igihe Amabilis Sibomana yamuhaga antenne ngo ageze ku Banyarwanda amakuru yerekeye intambara maze agatangira agira ati: “mu ijoro ryakeye za Nyenzi Nyagarwanda ziyise Inkotanyi ejo zitwikiriye ijoro zitera zigera ku ijana nuko Ingabo z’u Rwanda zizotsa igitutu zicamo magana abiri izisigaye zikwira imishwaro….”!
U Rwanda rwari rufite ingabo ziri mu nsi y’ibihumbi bitanu gusa, rwihutiye gukangurira abasore kujya ku itabaro ngo barwanirire igihugu cyabo. Ni inshingano za buri mwenegihugu kurwanirira igihugu cye igihe gitewe n’umwanzi. Mu gihe ariko hagendaga abasore bajya ku rugamba mu Mutara, ninako hari abandi basore baburirwaga irengero nyuma bikaza kumenyekana ko bagiye mu Rugano aho FPR yitorezaga. Mu gihe abenshi bajyaga mu gisirikare cy’u Rwanda babaga ari Abahutu, abenshi basangaga Inkotanyi bavaga mu bwoko bw’Abatutsi. Iki cyakuruye amakimbiranye akomeye mu mibanire y’Abanyarwanda: wasangaga Abasaza babiri baganira umwe atiumwana wanjye ni Ingabo y’igihugu, undi ati umwana wanjye ni Inkotanyi! Erega ubwo hakaba havutse ikibazo kandi birakomeye kubibuza. Ni ukuvuga ngo “abana bacu barimo kwicana”!!!! Ntavuze byinshi umuntu yahita yumva icyasigaraga mu mitima y’aba basaza bombi. Ikibazo gisa gutya kandi cyagaragaye no mu mashuri cyane cyane ayisumbuye aho abana bamwe baburirwaga irengero bigiriye mu Rugano, abasigaye ugasanga birirwa biyambariye inkweto zitwa rugabire zikozwe mu mapine y’imodoka ngo ni ugushyigikira FPR!
Ubwicanyi bwakozwe na FPR (kugeza n’uyu munsi butaramaganwa ku mugaragaro) niko bwakomezaga kwibasira Abanyabyumba nyuma ndetse bugera no ku Banyaruhengeri. Abarokokaga berekezaga Kigali ndetse baje guhabwa inkambi ahitwa(ga) Nyacyonga. Gusobanukirwa n’akaga aba Banyarwanda bahuye nako ntibyoroshye. Kugeza n’uyu munsi nta muntu n’umwe mu buyobozi bw’ u Rwanda wigeze agira ati “ibyo mwakorewe biragatsindwa, nimukomere mwararokotse”! Ako kaga bagashyizwemo na FPR .
Urwango rwakongejwe n’intambara yatewe na FPR Inkotanyi rwakomeje kugenda rwiyongera ku buryo mu gihe cy’imyaka ine abantu bari bararakaye cyane, batarakariye abateye u Rwanda gusa ahubwo barakariye n’undi wese wari ubashyigikiye cyangwa wabikekwagaho gusa . Ndibuka umwe mu bantu bari baravanywe mu byayo wirirwaga i Kigali hafi yo kwa Lando asabiriza ku muhanda, nuko imodoka irahagarara, urugi rurafunguka umutegarugori amurebana ikigongwe cyinshi amuha amafranga y’u Rwanda 500, amusezeraho amubwira ati Imana igufashe. Uwari yakiriye amafaranga ntiyishimye kuko yaravuze ati: yewe uyu mudamu aramfashije ariko ni umututsikazi! Ibi biravuga ko aho ibintu byari bigeze iyi mpunzi yumvaga nta cyiza cyaturuka ku muntu wo mu bwoko bw’Abatutsi. Igihugu cyari gikeneye umuyobozi ufite imbaraga, ubwenge n’ubushishozi kugira ngo uru rwango rutagira ibyo rwangiza.
Mu gihe amasezerano y’amahoro ya Arusha yasinywaga, abantu bari batangiye kwiruhutsa bagira bati ahari umenya birangiye, ntitugipfuye. Nyamara aho indege ya Habyarimana ihanuriwe amahoro twari dutegereje yarayoyotse. Rwa rwango navuze haruguru habuze umuyobozi ukomakoma, ni uko… (Fata amasegonda 30 ucecetse wibuke Inzirakarengane zose zishwe) .Uko byagenze ngo ibara umupfu uretse ko ukize inkuba ngo ayiganira kandi ngo ijoro rikabara uwariraye! Ku bwanjye nsanga intambara ya FPR n’ubugizibwanabi bwayiherekeje aribyo ntangiriro y’akaga Abanyarwanda barimo.
2. Nta butabera, nta mahoro.
FPR ikigera i Kigali, yihutiye gusakuma abantu bari banze gupfa no guhunga, aha ndavuga abo yari yakubise akandoyi n’agafuni iyo za Byumba na Ruhengeri ariko Imana igakinga ukuboko. Aba bose yarafashe irunda mu magereza ugasanga ahari hagenewe infungwa 2.000 hari 10.000. Aha naho ryabara uwariraye! FPR yabwiraga abantu bose ko yimirije imbere ubutabera nyamara uko imyaka yicumaga wasangaga hari ikindi kigamijwe. Nawe se umwicanyi yafatwaga nk’umwere, yewe ahubwo ugasanga umwere ariwe ugirirwa nabi kurushaho. Ibi byagize ingaruka mbi ku myumvire y’abanyarwanda, yewe hari n’abageze aho bagatangira kwicuza impamvu batishe ngo nabo bagirirwe ikigongwe na FPR. Ibi bihamywa n’abageze aho bakajya bihimbira inyandiko zo kwirega bibeshyera ibyo batakoze ngo kugira ngo bafungurwe vuba kuko bemeye icyaha. Ibi byahumiye ku murari aho noneho GACACA itangiye guca ibintu. Dore ngo noneho abantu bararimirwa ibisinde bakikorera n’ibyo batagizemo uruhare kandi ubabeshyera ntawe umutunga urutoki, ikindi hakaba nta Muhutu wagira ati “nanjye abanjye biciwe hariya ku munyinya”, ahubwo n’amagufa akabona bayataburura bayerekeza i Kantarange kuyasiga vernis no kuyanika ku gasozi. Agahinda ntikica koko! Ariko se aho hari uwibuka ko kagira mubi?
Hagati aho uwabashije gucika FPR mu Rwanda no muri Congo akagera aho atangira kuvuga ibyamubayeho, yashyizwe kuri liste y’aba genocidaires, ashakishwa uruhindu ku isi yose… Ngayo nguko.
Ntibiteye kabiri biramenyekana ko FPR atari shyashya, ko nayo yagakwiye kujya imbere y’amategeko ikagira ibyo isobanura. Umuyobozi wayo n’ibyegera bye bati “ndagacibwa ibere”. Kuri bo ubutabera bureba Abishe Abatutsi, ubwoko bw’Imana nk’uko Mbangurunuka abivuga. Nimundekere nivugire ibintu uko biteye, kuvuga ukuri ntibyica umutumirano : Umututsi warokotse ahabwa imfashanyo zimutunga, Umuhutu warokotse asenyerwa akaruri. Umuhutu wishe Abatutsi ahanwa n’amategeko, Umututsi wishe Abahutu yambikwa imidari y’ubutwari! Reka nongere nibutse ko ibintu nk’ibi gukomeza kubiceceka ari nko gutereka igihugu ku kirunga gishobora kuruka isaha iyo ariyo yose!
3.Inzozi za Padiri Nahimana Thomas zo gutsinda Agatsiko-Sajya no kuyobora u Rwanda .
Nyuma y’urupfu rwa musenyeri Sibomana w’i Kabgayi, uyu mupadiri na mugenzi we Fortunatus Rudakemwa babaye aba mbere mu bihayimana b’Abanyarwanda bahagurutse bakajya ahagaragara bamagana ubutegetsi bw’igitugu bwa FPR. N’ubwo inyandiko zihita ku rubuga rwe atari bo bazandika zose, navuga ko rwose aribo nkesha amahirwe yo kuba naratinyutse nanjye nkerura, nkerekana akarengane Abanyarwanda bagirirwa muri iki gihe.
Mu minsi yashize ubwo nari muri Pennysilvania (USA) naganiriye n’Abanyeshuri ba Misercordia University bambaza icyo nkora ngo U Rwanda rugire ubuyobozi burukwiye. Nagize ntya mbaramburira inyandiko zose nanditse zimwe ziri mu rurimi rw’ikinyarwanda baravuga bati ubonye iyaba twumvaga natwe Ikinyarwanda! Batangajwe n’ukuntu urubuga rwa Padiri Nahimana Thomas rusomwa cyane kuko statistics zerekanaga ko nibura abantu hagati 9.000 na 10.000 barusoma buri munsi, nuko basoza bambwira bati Courage. Padiri Thomas twese tuzi uko yatotejwe na Musenyeri we ndetse na Leta ya Kigali bamuziza ko yatinyutse guhangara Afande Kagame. Bitari ukumutaka rero, Thomas kugeza ubu afite amahirwe yo kuba umwe mu Balideri Abanyarwanda bakwibonamo. Gusa rero ndareba ngasanga na we afite ibibazo bizamutega, ndetse yareba nabi akaba yagwa. Reka tubirebe:
(1)Padiri Thomas ni umwe:
Mu minsi yashize hari umugabo witwa Mahoro Zelote washyize ahagaragara uburyo abona revolution mu Rwanda yagenda. Yatangiriraga ku ikipe y’abantu bakeya bahuje umugambi. Ejo bundi Padiri nawe yemeye rwose ko akeneye ikipe y’abantu bifitemo ubushake. Ese aba bantu barahari? Dore impamvu zituma babura.
FPR yafungiranye Abanyarwanda hagati y’ ibikuta bitatu mu Rwanda isigaza igikuta kimwe gifunguye, aricyo kwinjira muri FPR. Ni ukuvuga ko ushaka kuramuka yinjira muri FPR, akemera kubaho nk’inka cyangwa ihene ikamwa, akemera kutagira ijambo no kutagira igitekerezo. Bene aba bantu ndabibutsa ko kuba itungo ritabagwa vuba atari impuhwe z’umushumba, ahubwo aba ari inyungu itubutse atereje, igihe iyo kigeze araribaga nta kabuza!!!
Kuri ibi hiyongeraho ko ubwicanyi FPR yakoreye Abanyarwanda bwabateye ubwoba, genocide yakorewe Abatutsi yahahamuye abarokotse, FPR ibumvisha ko ariyo mukiza. N’ubwo benshi mu Barokotse jenoside yakorewe Abatutsi bazi neza ko Umukiza wabo ariwe Nyirabayazana, ntibatinyuka kubyatura ngo babivuge kugira ngo barebe ko baramuka ! Mushayidi Deogaratsiyasi ni umututsi warokotse jenoside hamana , nyamara kuko yagerageje kuvugisha ukuri ku kibazo cy’uruhare rwa FPr mu gusenya u Rwanda, afungiwe i Kigali ashinjwa ingengabitekerezo ya jenoside ! Undi mugabo ni uw’iki?
Abahutu batakoze jenoside bashyizwe mu magereza, bamwe barekurwa babwiwe ko bitarangiye. Nabo bahorana ubwoba bwo kuvuga akarengane bagiriwe ahubwo bagahitamo gukoma yombi bashima ko FPR yabafunguye! Babaho mu bwoba, nta cyizere bifitemo, usanga bibwira bati twe ibyacu byararangiye reka tubyare abana wenda bo bazagira ubuzima! Ntibashobora kugira bati abana bacu kugira ngo babe aheza tugomba kuhabategurira. Muri make bumva kuba baravuye muri gereza ari impuhwe bagiriwe. Keretse niba hari uwatorotse gereza kandi akaba azi ibyaha yakoze, najye ahabona asabe Abanyarwanda imbabazi. Naho uwafunguwe binyuze mu mategeko, yaburanye agatsinda urubanza agafungurwa, kubyinira FPR ngo yaramufunguye ni nko gucibwa akaguru n’umuntu abizi neza kandi abishaka, yarangiza akakugurira imbago maze ukamubyinira ngo ni umunyampuhwe atumye ubasha kugenda!!
Hari urubyiruko rutari rukeya rwemera kujya muri FPR ngo rubone akazi keza (ba Mpemuke ndamuke). Umushahara ugasanga utubutse ikiguzi kikaba guceceka. Kuri aba basore bajijutse nibatekereze sustainability y’imibereho bafite ubu. Urarya, ugahaga , ugasagura ayo kujyana kuri beach nyamara hari abaturage bari gukamwa kandi ntaho bakura. Umunsi umwe mushobora kuzashiguka mubabonye bariye karungu, bakavuga bati nimwe muturya, muragahera!. Ese ufite imbaraga zingana iki igihe uzaba ugiye muri mission ku Rusumo ugasanga bariye karungu hafi y’i Rwamagana? Ikindi ibuka ko buri mwaka Universités ziha impamyabumenyi abantu baruta imyanya y’akazi ihari. Iyo abantu benshi cyane barwanira ibiryo bikeya haza umwiryane ushobora kuganisha kucyo uwitwa Thomas Malthus yise “crisis point” muri An Essay on the Principle of Population. Ni ukuvuga aho abantu bamwe baba bagomba gupfa kugira ngo abasigaye babe bafite ibibatunga bihagije. Mu gihe cya Malthus we yivugiraga ibiribwa gusa, none mu Rwanda ho si ibiribwa gusa bibuze habuze n’ ibindi byinshi. Amahirwe Kagame akigenderaho ni uko uru rubyiruko rugihagaritse umutima , rutarabona umwanya wo kwibaza kuri iki kibazo ngo rutangire gushaka umuti wo kukiburizamo hakiri kare.
Ugize atya akabasha kuva mu gihugu ariruhutsa akavuga ati hehe no gusubira i Rwanda. Akigira mu Bufaransa, mu Bubirigi cyangwa Canada na America, akarya agahaga, akanywa divayi akavanga na liqueur agasinda ati ninshaka nzicwe n’inzoga aho kwicwa na Kagame! Wamubwira uti abo wasize mu Rwanda? Ati nabo bazirwarize cyangwa bemere bayoboke, jye mfite ubwenegihugu ntaho nzajya. Hari benshi bo bagira bati nifitiye umugore n’abana sinshaka kubasiga, mbese kuri bo U Rwanda ntacyo ruvuze, urutindo rwacitse bambutse.
Ntabwo ari uguca intege padiri ariko ntibyoroshye. Reka muhe urugero rwa hafi: azajye ajya mu myigaragambyo yatumijwe na RNC n’andi mashyaka ya opozisiyo arebe abantu baba bahari: Usanga ari hagati ya batanu na barindwi kandi abayiteguye bakahagera amasaha 4 nyuma y’igihe bari bateganije. Kuba umwe bishobora kuba ikibazo niba Padiri Thomas ashaka gufasha Abanyarwanda kwifasha.
(2) Padiri Thomas ni umukene
Padiri Thomas nta mafaranga menshi afite, cyakora mbona yambara neza ndetse ubona rwose atabayeho nabi.Yego ubukene bwa Padiri bushobora kuba “un atout” kuko abantu bakennye akenshi nibo bamenya inkeke z’abaturage bagenzi babo bakennye. Bityo rero Padiri ashobora kugirirwa icyizere. Gusa rero urugamba rwo kurwanya Agatsiko gakize si ikintu cyoroshye. Bigusaba kuba ufite cash itubutse. Kubera iyi mpamvu Agatsiko kazagira gatya gashore imari muri ya Kipe ishonje maze bose batangire gusezera mu ishyirahamwe rya Padiri bitahira i Kigali. Ikizakurikiraho ni ukujya ku rubuga igihe.com akaba ariho tumenyera amakuru ngo bombori bombori kwa Nahimana Thomas. Ikindi cyiyongera kuri cash itubutse Agatsiko gakoresha, ni iterabwoba riba rigeretseho. Iyo iterabwoba rizanye na cash hari abibwira ko haba hari options ebyiri gusa: kwemera cash ukitandukanya, cyangwa se kwanga cash ukicwa n’abawe bari mu Rwanda bagashyirwa ku nkeke. Abantu batari abacakara b’ubwoba rero ahari babaho ariko kubabona ni ikibazo!
(3)Padiri Thomas yihaye Imana
Iki cyo gishobora kutaba ikibazo kinini kuko kuba yarihaye Imana bivuga ko yagombye no kwemera kwitangira Intama ze. Gusa rero umenya hari amategeko binyuramo. Ubwo azi uko yabigenza. Azatwibire akajambo tuve mu gihirahiro kuko hari abo tubana numva bibaza ibibazo byinshi : ngo none Musenyeri we ko atamworohera yazamudutwara twaba abande ? Ko yavuze ko afashe umwaka umwe gusa w’ubwigenge nurangira bizagenda gute , aho ntazisubirira muri paruwasi akadusiga twenyine ku rugerero ? Ko uwiyita Paul Nangurunuka yavuze ko hasobora gukorwa ubufindo padiri Thomas ngo akibona ari Musenyeri wa Gikongoro bishaka kuvuga iki ? Aho Agatsiko ntikakumvikana n’abayobozi ba kiliziya gatolika (ko tubona bamwe basa n’abiyemeje gukorera FPR ku mugaragaro!) bakamucecekesha muri buriya buryo ?
Uyu mupadiri yari atangiye kudutera ka morali no kudufasha kumva ko natwe Abanyarwanda bakadamijwe n’Agatsiko twifitemo ingufu zihagije zo kwibohoza tutagombye gufata imico mibisha y’Udutsiko tw’abasilikari bazi kurasa no kwica rubanda gusa.
Umwanzuro:
U Rwanda n’Abanyarwanda bari mu kaga FPR-Inkotanyi yagizemo uruhare rukomeye cyane. Niyo mpamvu bishimisha benshi iyo habonetse umuntu uvuga ati njye nabafasha guhangana n’aka Gatsiko kabarimbuye !Iyo aba ari inkuru nziza y’umukiro ku Banyarwanda benshi bakomerekejwe n’aya mateka mabi twagize. Gusa UBWOBA bukomeje kuba bwinshi mu mitima y’abanyarwanda kuko bavuga ngo iyagukanze ntijya iba inturo. Mu by’ukuri u Rwanda rukeneye abantu batsinda icyo cyoba cyatwokamye , bakemera kwitanga batitangiriye itama kugira ngo bigirire akamaro igihugu cyose. Abantu bemera ijuru bakagira bati twiteguye kujya mu ijuru kandi tuzi ko ntawe ugerayo atanyuze mu nzira y’umusaraba n’urupfu. Abantu bagira bati nanze kubaho ntariho, reka mpaguruke mfatanye n’abandi urugamba rudasesa amaraso, ruharanira amahoro gusa. Bene abo si benshi ariko bariho. Bakwiye gushakana, bakaganira, bakanoza umugambi, bagatangira ubutumwa. Iyo igihe kigeze buri wese yakagombye kwibuka akajambo padiri Thomas akunda kuvuga ngo “No hakurya y’Imva hari ubugingo”, kandi ni koko rero ngo“wanga kugenda ukagwira ubusa “!
Kandi reka mbacire undi mugani : Iyo rubanda yiyemeje gushira ubwoba uwayikangaga ni we unnya mu myenda! Kandi bwarakeye biraba. Dore aho nibereye!
Nifurije Padiri Thomas gukabya inzozi.
Mumugire mwese Demokarasi.
Enock Safari Buhendwa
busenock@yahoo.fr
Diploma in Commonwealth Values and Youth Development


text:
Tugume muri Yesu nawe azaguma muri twe.
Umwami wacu Yesu Kristo yaje kuducungura adukura mu byaha byacu aduhuza n,Imana Data wa twese,aduhesha guhinduka abana b,Imana ngo tube abera tutariho umugayo . Imana yashyize byose twifuza muri Yesu Kristo ,Abefeso 1:1-14.tubona Ijambo ry,Imana ritubwira ngo imigisha yose y,Imana ibonerwa muri Yesu Kristo Umwami wacu yaba iyo mu isi cyangwa iyo mu ijuru .Umugisha wa mbere umuntu ashobora kwifuza ni ubugingo buhoraho ariko kuzabona Imana. Ibisigaye byose dushobora gukenera muri iyi si igihe dufite Yesu mu bugingo bwacu nta kintu na kimwe dushobora kumuburana,ni inyungu yacu ikomeye cyane kugira Yesu Kristo mu buzima bwacu ,kumuha ubuzima bwacu ngo abuhindure ndetse no kumwizera muri byose . Icyo Yesu Kristo yifuza kurusha byose nuko nta wuri muri we wazacibwaho iteka ,kuko ngo abari muri Kristo Yesu nta teka bazacirwaho (abazaguma muri we kugeza ku iherezo) Abaroma 8:1-3 Kuguma muri Yesu ,tubona mu ijambo ry,Imana Yesu atubwira muri Yohana 15:1-17 ngo ni umuzabibu w,ukuri natwe turi amashami yawo.ngo Imana Data niyo iwuhingira ngo ishami ryose ritera imbuto rikurwaho,ariko iryera imbuto bakaryitaho ngo rikomeze kwera imbuto nyinshi. Imbuto Yesu yifuza ko twera ni izijyanye n,abakijijwe bayoborwa n,Umwuka w,Imana batayoborwa n,irari rya kamere yabo .Abagalatiya 5:22-26. Mbere yuko twakira Yesu twayoborwaga na kamere yacu n,irari ry,ibyo imibiri yacu yararikiraga Abagalatiya 5:19-21 : gusambana ,gukora ibiteye isoni,gusenga ibishushanyo,kuroga,kwangana,gutongana,ishyari n,umujinya n,amahane, kwitandukanya, kwirem,ibice, kugomanwa, gusinda n, ibiganiro bibi kuko abakora ibyo batazabona ubwami bw,Imana kuko baba babaye ya amshami yakuwe ku
muzabibu agatabwa mu muriro .Tumaze gukizwa Yesu yifuza ko aduha ku mbuto ze Izo mbuto ni izi: Urukundo n,ibyishimo,amahoro no kwihangana no kugira neza,n,ingeso nziza no gukiranuka no kugwa neza no kwirinda kugirango tugume turi amashami ye.Yesu Niwe udushoboza kwera izo mbuto na Mpwemu we igihe tugumye muri we. Uguma muri Yesu nawe akaguma muri we amenya ukuri ari ryo Jambo ry,Imana rikamweza (sanctification).iyo tugumye muri We amagambo ye akaguma muri twe ,dusaba icyo dushaka tukagihabwa.Adusaba kuguma mu rukundo rwe ,nkuko nawe yagumye mu rukundo na Se tuguma mu rukundo rwe igihe twitondeye amategeko ye (ijambo ry,Imana). Na Yesu yitondeye amategeko ya se biyuma aguma mu rukundo rwe. Turi muri Yesu tugira umunezero wa Yesu kandi wuzuye igihe cyose ndetse n,amahoro ya Yesu yadusigiye atajyanye nuko isi itanga kuko amahoro n,umunezero we aduha ni iby,igihe cyose atajyanye n,ibihe cg na situation turimo.akaduha n,itegeko ryo gukundana nkuko nawe yadukunze .Uri muri we agira urukundo rw,Imana agukunda na bagenzi bose ,urukundo rwa
Yesu adusaba kugira 1Abakorinto 13:4-7 rwihangana byose kandi rubabarira byose nkuko nawe yatubabariye. Kugirango tugume muri Yesu dukeneye guhorana na Mpwemu we igihe cyose kuko niwe mufasha twasigiwe ngo atwibutse ibyo yatubwiye byose ndetse atume tubasha no gutahura iby,Imana mu gusoma ijambo ry,Imana buri munsi ,kuryitondera no gusenga kugirango tugume muri we akagenda ahindura ingeso zacu,ibitekerezo byacu ,imitima yacu akayikuramo ibikorwa byose bibi by,umwijima tube mu mucyo nkuko nawe ari umucyo bityo
tubashe kubaho ubuzima bubohotse tutakir,imbata z,ibyaha.Tukajya kumushingira intahe n,abanda bakiboshye ngo babashe kubohorwa nawe.


text:
Yanga wamamaye mu gusobanura Filime arashyingurwa kuri uyu wa Mbere
Amakuru atangazwa n’umuryango wa Nkusi Thomas uzwi ku izina rya Yanga avuga ko ashyingurwa kuri uyu wa Mbere tariki ya 29 Kanama 2022.
Mu gitondo cyo ku wa Gatandatu tariki 27 Kanama 2022 nibwo umubiri we ugezwa mu Rwanda uturutse muri Afurika y’Epfo aho yaguye ubwo yari yagiye kwivuza.
Biteganyijwe ko inshuti n’abavandimwe bamusezeraho mu rugo rwe i Ntarama mu Karere ka Bugesera ku Cyumweru tariki ya 28 Kanama 2022, ari na ho ikiriyo kirimo kubera.
Inkuru y’urupfu rwa Yanga yamenyekanye tariki ya 17 Kanama 2022, ivuga ko yazize kanseri y’igifu.
Nkusi Thomas yari yarahagaritse ibikorwa byo gusobanura Filimi, ahubwo yari asigaye agaragara atanga ubuhamya ko yahindutse umurokore, ko kumenya Imana byamufashije guhindura imyitwarire.
Ibi byatumye ahagarika akazi ke yakoraga ko gusobanura filimi ahubwo ayoboka inzira yo kubwiriza ijambo ry’Imana.
Iyi ni gahunda yo guherekeza Nkusi Thomas:
Yanga yatangiye gusobanura Filimi mu rurimi rw’Ikinyarwanda mu mwaka wa 1998 abitangirira mu bice by’i Nyamirambo ahitwa kuri 40 kwa Mayaka, akomeza kubikora nk’umwuga umutunze ndetse ibi bikorwa byo kwerekana filimi bigenda byaguka bigera no mu bice bindi by’umujyi wa Kigali nk’ahitwa kwa Kadugara mu bice by’i Remera ku bantu bari batuye muri Kicukiro, i Remera, Kabeza na Kanombe ni ho bahuriraga bareba izo filimi zisobanuye.
Agitangira gusobanura Filimi ntabwo yahise amenyekana cyane kuko yamamaye hagati y’umwaka wa 2000 kugera muri 2013.
Yanga yitabye Imana afite imyaka 42 y’amavuko akaba asize abana babiri n’umugore.


text:
Impinduka: Vestine na Dorcas igitaramo cyabo amataliki yahindutse
Nyiri itorero Heaven’s Gate Ministry yahishuye ko acumuzwa n’abakobwa baza gusenga bambaye utwambaro yise ko dushotora abagabo nawe arimo
Uwashinze akaba n’umuyobozi w’Itorero ryitwa Heaven’s Gate Ministry, Umuhanuzi Nicholas Osei, uzwi cyane ku izina rya Kumchacha, ntabwo yishimiye imyitwarire iteye isoni y’abakobwa bakiri bato baza mu rusengero bambaye utwenda tugufi kuko ngo bacumuza bamwe mu bakozi b’Imana nawe arimo.
Uyu Pasiteri wo muri Ghana yavuze ko kwiyambika nabi k’umukobwa ukiri muto byamuteye gucumura ubwo yari imbere y’torero abwiriza ijambo ry’Imana mu byumweru bike bishize.
Yagize ati “Umukobwa ukiri muto yaje mu rusengero rwanjye yanga kwicara inyuma. Yasabye kuzanwa imbere. Imyambarire ye yari iteye isoni. Igihe nabwirizaga, yafunguye amaguru ye. Ibice bye by’ibanga byarandebaga. Nta kintu yari yambaye munsi.
Yakoze gahunda ye yo kuza mu rusengero rwanjye muri ubwo buryo yambaye gutyo. Nasabye itorero guhagurukira rimwe tusenga, ariko we yakomeje kwicara nabi imbere yanjye igitsina cye kigaragara. Yafunguye igitsina cye nka bibiliya kugirango ndebe. Amaso yanjye ntabwo yari ahumye ku buryo ntari kukireba.”
ibi uyu mupasiteri yabivugiye kuri radiyo yo muri Ghana yitwa OK FM yibanda ku bijyanye n’imyidagaduro.
Abajijwe uko yashoboye gutsinda icyo gishuko yahuye nacyo ari ku ruhimbi, yashubije ati: “Nahisemo kureka umurimo.”
Pasiteri Kumchacha yavugaga ku nsanganyamatsiko igira iti: “Imyambarire idakwiriye mu bakobwa bakiri bato”.


text:
Nyaruguru: Abaturage b’abahinzi bishyize hamwe bakora koperative ikora isabune
*Umuturage wo muri ako gace ukeneye isabune adafite amafaranga ngo baramukopa,
*Ikibazo bafite ni icyo kudahaza isoko ry’abakeneye isabune kubera imashini yapfuye.
Mu murenge wa Nyagisozi wo mu karere ka Nyaruguru abaturage bishyize hamwe bashinga koperative ikora amasabune none ngo uretse kubafasha mu mibereho, bo ubwabo ngo n’abaturage baturiye aho koperative ikorera ngo ibafasha kwita ku isuku ukeneye isabune nta mafaranga baramukopa akazaba yishyura.
Koperative yitwa KOINYA (Koperative Indashyikirwa za Nyagisozi), ikorera mu murenge wa Nyagisozi mu karere ka Nyaruguru, yamenye kera politiki ya ‘Made in Rwanda’ itangira gukora amasabune. Ubu ngo abaturage baho bishimira amasabune akorwa n’iyi koperative.
Batangiye mu 2008, ari abaturage b’abahinzi bishyize hamwe bakajya bizigamira amafaranga make cyane nyuma buri munyamuryango amaze kugeza ku mugabane shingiro wa 10 000 Rwf, bahita bagira igitekerezo cyo gukoresha aya mafaranga bahitamo kujya bakora amasabune.
Koperativa batangiye bakora isabune nkeya ariko ngo zigakundwa kandi zikagurwa, uko ubushobozi bwagiye bukura ngo bageze aho bagura imashini bakoresha, bubaka ububiko bagura n’ibindi bikoresho.
Kampire Violette umubitsi wa koperative KOINYA yabwiye Umuseke ko koperative ifasha abanyamuryango mu buryo bwinshi kandi igafasha n’abaturage kwita ku isuku by’umwihariko abaturanyi bayo kuko bo ngo inabakopa iyo nta mafaranga bafite kandi bakeneye isabune.
Kampire ukiri urubyiruko, avuga ko ku giti cye kimwe n’urundi rubyiruko ruri muri iyi koperative ngo yabafashije kutaba abashomeri ubwo bari barangije kwiga amashuri yisumbuye. Ngo bayungukiramo ubumenyi bwinshi bakura mu mahugurwa babona agenewe koperative.
Avuga ko iyi koperative igizwe n’ibyiciro byose by’abaturage, abagabo n’abagore, inkumi n’abasore, abasaza n’abakecuru ngo bose igenda ibafasha mu buryo butandukanye ku buryo bayibonamo.
Ibintu by’ingenzi koperative ifasha abanyamuryango ngo birimo gufasha ababyeyi kujyana abana ku ishuri ibaha ibikoresho n’amafaranga y’ishuri, gutangira abanyamuryango n’imiryango yabo mutuelle de santé, koroza abanyamuryango amatungo magufi, kuguriza abanyamuryango no kubaha amafaranga make yo kwikemurira utubazo mu gihe baba bemeranyijwe.
Kampire avuga ko koperative itagarukira ku gufasha abanyamuryango gusa kuko ngo n’abatuye mu gace ikoreramo hari inyungu bayibonamo nk’izo kubona isabune hafi kandi ngo udafite amafaranga ayikeneye bakamukopa.
Agira ati: “Uretse natwe igenda iteza imbere, abaturage bo mu gace dukoreramo ntabwo wabona usa nabi kereka uwokamwe n’umwanda adashaka kugira isuku. Abo muri aka gace, ukene isabune adafite amafaranga turamukopa.”
Koperative ngo ifite ikibazo cy’imashini yavangaga ibyo bakoramo isabune, ikaba yarapfuye none ngo ubu bongeye kujya bakoresha intoki, ntibakibasha gukora amasabune menshi yahaza abayakeneye bose.
Batangiye ari abanyamuryango 56, buri munyamuryango afitemo umugabane shingiro wa 10 000 Rwf ariko ubu ifite abanyamuryango 47. Umutungo wa koperative, habazwe agaciro k’ibyo ifite byose, ngo byarenza miliyoni 15 rwf.
Callixte NDUWAYO
UM– USEKE.RW


text:
Kuri uyu wa Gatandatu tariki 16 Ukwakira 2021, Madamu Jeannette Kagame yifatanyije n’Abanyamuryango wa Unity Club Intwararumuri, abarinzi b’igihango n’urubyiruko mu ihuriro ngarukamwaka rya 14, rifite insanganyamatsiko igira iti ‘Ndi Umunyarwanda, Igitekerezo-ngenga cy’ukubaho (...)
Turi mu 1996, ni ku wa Kane ku kazuba k’agasusuruko, nicaye iwacu ku Gasharu ku irembo ry’akazu katari kure ya nyakatsi, nta nzozi, nta migabo, nta migambi, nta cyerekezo niha, ntawukimpa, sinzi niba nzasoza aya mashuri abanza, kurota ayisumbuye byo ndabyumva nko kwisumbukuruza. Ibyajye ni nk’ibya ya nyoni twajyaga tuganira (...)
Mwatwaje gitwari dutarama u Rwanda Mwaratwaje muturana neza n’abandi (...)
Amateka arandikwa, amateka aravugwa, amateka akaba meza cyangwa akaba mabi, amateka y’u Rwanda, amateka y’Abanyarwanda yabayemo byose, amabi ashavuza cyane n’ameza ashimishije yagaruriye icyizere Abanyarwanda. Uvuga ibyayo iyo atangiye kuyandika kenshi agira ikiniga, ariko yagera aho agera na none akamwenyura agacuma akarenga (...)
Nyuma ya Jenoside yakorewe Abatutsi mu 1994, Leta y’Ubumwe bw’abanyarwanda yashyize ingufu mu kongera umubare w’amashuri n’uw’abanyeshuri mu byiciro byose uhereye ku mashuri y’incuke ukageza muri Kaminuza. Ibi kandi byari ngombwa cyane kuko igihugu cyari kimaze kubura Abanyarwanda benshi muri Jenoside yakorewe Abatutsi, (...)
Umuryango Nyarwanda ni wo shingiro ry’imbaga y’Abanyarwanda. Nta muryango, nta gihugu cyabaho! Umuryango ni igicumbi cy’umuco n’uburere bubereye Umunyarwanda.
Abakurambere b’intwari bahanze u Rwanda bagiye buhoro buhoro bubaka umuco nyarwanda abanyarwanda bose bahuriyeho, ukaba ariwo ubagira abanyarwanda. Uwo muco ugizwe n’indangagaciro na kirazira byagiye bishyirwaho kugirango bifashe umuryango nyarwanda n’igihugu cy’u Rwanda kuba mu mahoro n’umutekano, kubaka imbaraga zo guteza (...)


text:
Hari umukecuru ufite imyaka ibarirwa mu ijana utuye mu murenge wa Gikondo mu mudugudu wa Kabuye ya 1, uvuga ko amaze imyaka myinshi asabiriza.
Uyu mukecuru agaragaza ko ubuzima bumugoye, agasaba inzego z’ubuyobozi ubufasha bw’ibiribwa n’imyambaro.
Ubuyobozi bw’umurenge wa Gikondo bwo buragaragaza ko atahabwa ubufasha kuko buvuga ko nta bwenegihugu afite.
Ubwo twageraga mu mudugudu wa Kabuye ya 1, mu murenge wa Gikondo, twahasanze umukecuru witwa Christine Nyereye. Umwitegereje mu maso, asa nk’uwihebye,nta cyizere cy’ubuzima afite; arahangayitse cyane.
Arara ku kamatera gashaje, afite isafuriya imwe n’isahani imwe, inzu ye yuzuyemo umwanda, nta n’urugi ruriho, inzitiramubu niyo akinga k’umuryango w’inzu araramo.
Mu kiganiro n’umunyamakuru wa Flash yatangiye asobanura ubuzima abayemo.
Ati “N’ubwo ntibuka igihe navukiye, naje hano kera ari itorero rihanzanye. Aba bana baje kuntekera narimaze iminsi itatu ntarya, ntateka kuko ntabyo nari mfite nteka, nta buzima bwiza mfite kuko mbayeho nabi simbona icyo ndya.Tukimuka nibwo abayobozi baheruka aha kandi ni kera.”
Umukecuru Christine Nyereye akomeza asaba inzego ubufasha, akabona ko nibura yabona icyo ashyira mu nda n’icyo yambara.
Ati “Nabasaba ko bazajya bampa amafaranga nkabona icyo kurya, ndetse n’utwambaro.”
Ubwo Flash yasuraga uyu mukecuru yahahuriye n’urubyiruko rw’inkumi n’abasore baje kumufasha, bamuteguriye amufunguro ndetse baranasangira. Aba bana bavuga ko bakusanije udufaranga, bakaza kumusura kuko bababajwe n’ubuzima abayemo ariko bakanamusabira ubufasha.
Umwe muri urwo rubyiruko witwa Munyaneza Fulgence aravuga ko bamenye amakuru y’uburyo abayeho nabi, bakifuza kumufasha.
Ati “Tujya twumva abantu bari mu cyiciro ya mbere babaha ubufasha, babatangira mitiwele…uyu mukecuru twamubonye twumva akeneye ubufasha, akeneye ubuvugizi rwose.”
Mugenzi we witwa Kayitaba Emmanuel yunze murye ati “N’aho atuye ntihameze neza, ku muganda rusange wa nyuma w’ukwezi bagerageza bakahagera, tukamushakira icumbi rigaragara.”
Mugabo Justin nawe ati “Birababaje! Biteye agahinda kubona ahantu atuye. Icyo namusabira ubuyobozi, ni ukumuvana mu manegeka akabona amasaziro meza.”
Ubuyobozi bw’umurenge wa Gikondo buvuga ko iki kibazo bucyizi, ariko ko atahabwa ubufasha kuko adafite ubwenegihugu, n’ubwo agaragaza ko yageze mu Rwanda mu 1935.
Uyu ni Hubert Kiteretse ushinzwe irangamimerere na Notaliya mu murenge wa Gikondo wasigariyeho Gitifu.
Aragira ati “Nibyo koko twakurikiranye ikibazo cy’uyu mukecuru dusanga afite inkomoko ya Kongo; ubundi yakagombye kuba afite ibyangombwa byo muri Repeburika Iharanira Demokarasi ya Kongo. Rero kugira ngo ufashwe, biba bisaba ko uba ufite ubwenegihugu, muri uko kugira ubwenegihugu bigufasha kubona indangamuntu, iyo ndangamuntu ni yo ituma ubona ikiciro cy’ubudehe ukajya muri Porogaramu z’iki gihugu.”
“Umuturarwanda ufite ubuzima bwe buri mu kaga, ibyo bigomba gukurikiranwa, kandi si we wenyine uri mu buzima buri mu kaga kurusha abandi. Na ho ubundi bufasha bwo bisaba kwinjira mu byiciro, bisaba kugira ibyangombwa kugira ngo ubuhabwe. Mu gihe dutegereje ibyo byose, turamuhuza na Diaspora y’Abakongomani kugira ngo bamugenere ubufasha. Kuko duhera ku Banyarwanda, kuko ijya kurisha ihera ku rugo mu gufasha Abanyarwanda bafite ubushobozi buke.”
Hari abasanga bisa n’ibitangaje kubona urwego rw’igihugu nk’umurenge, utererana uwo bigaragara ko akwiye gufashwa bwitwaje ko atari Umunyarwanda, nyamara we yiyemerera ko yigeze gutunga indangamuntu bakaza kuyimwiba.
Christine Nyereye ubana n’umuhungu we ufite uburwayi bwo mu mutwe, avuga ko babeshejweho no gusabiriza.
AGAHOZO Amiella


text:
Gen. Kabarebe yangishijwe kuririmba n’umwalimu
General Kabarebe yabwiye abarimu bigisha amateka bari mu itorero i Nyanza ko atajya aririmba kandi ko yabyangishijwe n’umwalimu wamwigishaga.
Yagize ati “Ubu njye sinshobora n’umunsi n’umwe kwasamura umunwa wanjye ngo ndirimbe. Nkoma amashyi gusa, kandi nkizihirwa, nkanyurwa n’indirimbo. Kubera ko ndi umwana muto nahuye n’umwalimu wanyangishije kuririmba burundu.”
Uwo mwalimu ni uwo muri Uganda, ari na ho Kabarebe yari yarahungiye. Uwo mwalimu ngo yangaga impunzi z’Abanyarwanda.
Umunsi umwe ngo bari mu ishuri baririmba, General Kabarebe ari ku murongo w’imbere, wa mwalimu aramukubita aramubwira ngo ntashaka kumubona yasamura umunwa, amwohereza ku murongo w’inyuma.
Ati “Iyo ndirimbo twaririmbaga uwo munsi, ni yo ya nyuma naririmbye, kugeza n’uyu munsi sindongera.”
Icyakora uwo mwalimu na we ntiyahiriwe n’ubugome yamukoreye, kuko icyo gihe baririmba imvura yari iri kugwa, inkuba iza kumukubita ahita apfa hamwe n’abana 16 bari ku mirongo itatu y’imbere, abari kuri itatu y’inyuma baba ari bo barokoka.
Nyamara ariko ngo umwalimu wamwigishije Icyongereza ntazigera amwibagirwa kuko yamwigishije neza.
Yasabye abarimu rero gukora umurimo wabo bawukunze, kuko n’ubwo badahembwa menshi, umurimo bakora ari uw’agaciro kuko iterambere rigerwaho ari ku bwabo.
Ati "Aba basirikare najyaga mbabwira nti mwebwe igihe mucunga umutekeno, imvura ibanyagira, mugaca hariya muri Kigali mukabona biriya bi etaje birebire, ujye uvuga uti nanjye muri iriya etaje mfitemo umugabane, kuko ntacunze umutekano, iyi etaje ntiyakabaye ihari. Ubwo ihari, nanjye mfitemo umugabane."
Kandi ati “Buriya abarimu ni bo bakora ibihugu, ni bo bakora iterambere. Ibi bitangaza mubona hano byose, abarimu ni bo babikora.”
Abarimu bakurikiye iki kiganiro bavuze ko bakuyemo ko bagomba gukunda umurimo n’abo bigisha, bakazajya babibuka nk’abarimu beza.
Umwe muri abo barimu witwa Béatrice Iribagiza yagize ati “Iyo wigisha umwana umutuka, umupfobya, akura yitinya, agakura yumva ko ntacyo ari cyo. Ariko iyo umwigisha umubwira uti gerayo, gerageza, mwereka urukundo, akura yumva ko ari umuntu kandi akunda icyo ari cyo.”
Ibi kandi ngo bituma iyo amaze kugera iyo agera avuga ati wa mwalimu ni we watumye ngera aho ngeze.


text:
Kubaka imihanda ya kaburimbo mu Mujyi wa Nyagatare byafashije abaturage
Abaturage bagenda mu Mujyi wa Nyagatare harimo n’abatwara ibinyabiziga barishimira ikorwa ry’imihanda bagejejejweho. Ni imihanda yafashije abaturage bawugenda, harimo n’abatwara ibinyabiziga.
Sibomana Samuel wo mu kagari ka Kabare, atwara amata ku igare ayazana mu Mujyi wa Nyagatare aravuga ukuntu mbere imihanda itari imeze neza igatuma amagare yabo yangirika. Ati “habaga harimo ibikuku n’ibinogo amagare yacu akagenda yikubitamo akangirikaga, ubu bimeze neza turagenda mu muhanda ntakibazo nta gikuku twikanga, nkaba nshimira ubuyobozi bwayitugejejeho”.
Twizeyimana Diogène utuye mu Kagari ka Barija ni umumotari mu mujyi wa Nyagatare, aravuga ko n’abagenzi batwaraga kuri moto babaga bafite impungenge ko batari bubageze iyo bajya. Ati “abagenzi bose babaga bafite impungenge zuko tudashobora kubageza iyo bajya amahoro, ari imihanda yari mibi cyane nkiyo imvura yabaga yaguye.
Yakomeye agira ati “nkuy’umuhanda ujya kuri polisi wari umeze nabi cyane, kuba baradukoreye kino gikorwa ni ikintu cyiza kuko ibikorwa remezo bifasha umuturage kugera aho ashatse kandi akahagerera ku gihe turabishimira”.
Gusa aravuga ko hari ahandi hahuza Barija n’isoko rya Nyagatare uciye kuri bright naho hakenewe gukorwa. Aho yagize ati “uriya muhanda, ukoreshwa n’abantu benshi kandi uramutse ukozwe wafasha abantu benshi ucamo abacuruzi benshi bajya gucuruza ugasanga n’imbogamizi kuko kuhaca ntabwo biba byoroshye”.
Umuyobozi w’Akarere ka Nyagatare Gasana Stephen, asobanura uburyo imihanda yubatswe ifasha abaturage yavuze ko imihanda ifasha mu buryo bugari, uko igenda yubakwa ari nako abaturage bafite ibibanza bitubatse bahita bubaka n’abandi bashaka kugura ibibanza bakaza bakagura bakubaka.
Ati “imihanda irimo irihutisha amajyambere yo gutura no kubafite ibikorwa by’ubucuruzi, ni amahirwe, kugira ngo inyubako zikomeze zizamuke n’abafite ibikorwa bakora bishobore kugerwaho bibagirire akamaro”. Yanavuze ko ikorwa ry’imihanda hari aho ritaragera ariko uko ingengo y’imari igenda ikorwa n’indi mihanda izajya igenda ishyirwamo n’ amatara.
Imihanda y’ubatwse igenda izenguruka karitsiye z’Umujyi wa Nyagatare inawusohokamo, igera ku birometero 18,2.


text:
Imvanganzo ya Philbert Muzima: Rwanda Day
“Rwanda Day ni wa munsi wa Rugamba udakuka uhamagarira intwari zose kumanuka gitore bivuga abandi bashayaya basingiza intwari Rudasumbwa yaruhanze…”
Guma guma ntore y’ingore itari ingare! Ntukagwabire, ntugasitare, ntukahinyagare!
Mugore wa data,
Uraze dufatanye ANIMASIYO. Uzaze udufashe gucinya inkoro hasi, Umwidishyi atazagaya umurindi wacu Atabonye ubuto bw’amatako uturukamo.
Ngwino ngwino Niiiinoo Nginwo ngwino, Cyo ngwino
Ngwino mwana nkunda….
Mugore wa data, twe ubu animasiyo tuyigeze i Gati. Tuzasaba Perezida Kagame ibyo twahunze ubwo twafataga icyemezo cyo guhambira akarago tukava mu Rwanda tukaza kota imbeho ya North America:
Tuzamusaba kwimakaza igitugu twahunze. Tuzamwinginga ngo nahindagure itegekonshinga abe ikinani cyananiye abagome n’abagambanyi, abe Ndahindurwa agume ku ngoma imitaga itazima izuba, abe umwami uganje ingoma igihumbi kandi ingoma ye izahoreho iteka nk’iya mwene Yozefu na Mariya. Tumwite Rurema yaruhanze, tumwite Rudasumbwa, tumwite Rudatsimburwa ngo ngoma, tumwite amazina yose!!!!
Tuzamubwira ko ariwe Kamara, ko tutamufite u Rwanda rwasubira mu buja no mu mwiryane, tumuhe cheque en blanc de prendre les rwandais en otage. Tuzamubwira ko twemera ko apfuye twapfa, ko kubaho kwacu bigomba ukubaho kwe!
Tuzasakabaka ko uwo batabyumva kimwe nawe ari ushaka gusenya ibyiza twagejejweho na revolusiyo ya Rubanda, ibyo twagejejweho na revolisiyo mvugururamuco n’ibyo twagejejweho n’impunduramatwara yatumye dutsinda urugamba rwo kwibohoza. Ntituzamuhingukiriza ko yimye tukimuka, ko twahunze tukibohoza! Oya, tuzamubwira ko twazanywe no kuba ba ambasaderi be ishyanga umungumu!
Mugore wa data cyono ngwino dufatanye gucinya inkoro.
Nutaza kandi uzasigara!
Ngwino ngwino Niiiinoo Nginwo ngwino, Cyo ngwino
Ngwino mwana nkunda….
Uretse ibyo ariko kandi, umutwa yariye impyisi yumva irarura, maze ariyamira iti ” Maze kikarya abandi bo bajya kukirya kikishaririza”
Ubu abo dufatanije gutegura Rwanda Day ubwoba bwadutashye. Abo dutumira kuza kudufasha animasiyo ntidutinyuka kubabwira aho izabera ngo ibipingamizi bitahamenya bikazaza kutubihiriza ikirori!
Turahindura lieu de rendez-vous igihe cyose tubonye umwirabura tutazi hafi y’aho twateganyaga gucinyira inkoro! Ubu nkubwira tumaze guhindura gatatu kose. Mbega muri macye ubwoba bwarimutse: bwavuye mu bahungetwa bwimukira mu bahungeta.
Uburyo dukunda ubutegetsi bw’igihugu twahunze bukomeje kubera benshi inshoberamahanga: Turahunga igitugu twagera ishyanga tukagisingiza mu mbyino no mu mudiho! Mbega twabaye aka wa wundi washize impumu akibarwa uwamwirukansaga!
Inshoberamahanga y’insobe ariko ni uburyo twifuriza abanyarwanda twasize mu gihugu inema yo kwihanganira umutegetsi umwe imyaka irenga makumyabiri! Nous embrassons la democratie dans notre pays d’accueil tout en prechant la dictature dans notre pays d’origine! Nushaka kumenya la coherence en cela, ni nko gushaka la quadrature du cercle!
Urukundo dukunda igihugu n’abanyagihugu ntugire ngo hari ahandi tuguhishe, twibereye ahirengeye, umusonga wanyu ntutubuza gusinzira.
Icinyankoro ryo mu buhinigro rikomeje kubera benshi inshoberamahanga, bibaza uburyo ducinyira intsinzi mu buhungiro!
Ababashije kumva ni Indahemuka zahungiye ino nyamara zikarenga zikaririmba “Twararutashye” nazitwama nti “mwararuhunze mwanze aho twinikaga kuko noneho mugeze iyo ijuru riterwa inkingi” bugacya ziyise Intayoberana.
Mfura ya data uzaze sha. Uzaze ntuzasigare. Inkoro ubu ziracinyirwa Toronto!
Ngwino ngwino Niiiinoo Nginwo ngwino, Cyo ngwino
Ngwino mwana nkunda….
Ngwino ufashe umutware wacu gutera Animasiyo kuko Rucagu yimwe visa ku mpamvu ingoma imukingiye ikibaba yirengagiza. Umugererwa we arasabwa rero gutwara icumu ry’Intore/ex-Interahamwe nkuru akagerekaho n’agakeregeshwa ke.
Uzaze ntore y’ingore itari ingare, ufashe n’umufasha w’umugaba w’ingabo gucinya inkoro anihisha abo arimo asaba ubuhunzi batamubona. Ibaze nibamubona akeza uwo abeshyera ko yahunze! Ryaba ari ishyano riguye mwa Nyamvumba!
Ngwino ngwino Niiiinoo Nginwo ngwino, Cyo ngwino
Ngwino mwana nkunda….